Ostegunean, bi txandatan

Ostegunerako, antolatu du Udal Euskaltegiak aurtengo mintzodromoa, bi txandatan: 10:00etan eta 19:00etan, Biteri Kultur Etxean. Edonor apuntatu daiteke. Horretarako, Udal Euskaltegira jo behar da: 943 331 896 edo euskaltegi@hernani.eus.


Kontzentrazioa Urnietan

Aurreko urteetan egin bezala, Udalak martxoaren 8arekin batera kontzentrazioa deitu du San Juan plazan. Arratsaldeko 18:30ean hasita elkarretaratzea. Eta ondoren zinema emanaldia Basteron.

[Adierazpen instituzionala]


Sagardo txapelketan, izen ematea

Tradizioa bihurtu den Sagardo Txapelketa hilaren 19an egingo dute Txantxangorri elkartean. 31garren edizioa izango da aurtengoa, eta parte hartu nahi duten bazkideek bihartik hilaren 12ra arte eman dezakete izena. Bazkide ez direnek berriz, hilaren 13tik aurrera izango dute aukera. Izena emateko elkarteko bulegotik pasa behar da, arratsaldeko 19:00etatik 20:00etara.


Pirritx, Porrotx eta Marimototsek oparitutako gereziondoa landatu dute Mutrikun

Pirritx, Porrotx eta Marimotots pailazoek Amaren intxaurrak izenburua duen azken ikuskizuna eskaini zuten otsailaren 27an Mutrikun. Ikuskizun horrek dolua eta joan direnekin izandako oroitzapenak lantzen ditu, eta ikuskizuna eskaintzen duten herri bakoitzari gereziondo bat oparitzen diote pailazoek; herriari oparitzen diote zuhaitza, eta udalari proposatzen diote hori landatzea. Eskatutakoari erantzunez, Mutrikuko Udalak musika eskola aurrean landatu du gereziondoa.

Udal ordezkariek esan dute zuhaitza landatzeko lekua aukeratzeko orduan zenbait irizpide hartu dituztela kontutan. “Alde batetik zuhaitza herritar guztientzako irisgarri izatea baloratu da, bai eta gereziondoak behar dituen eguzki-argi baldintzak nahiz orduak onak izatea, lurrazpiko gainerako instalazioei kalterik ez eragitea eta lurraren ezaugarriak egokiak izatea (lur kopurua eta batez ere, lurraren osagaien ezaugarriak). Irizpide horiek guztiak betetzen zituzten eremu ezberdinen artean musika eskola aurrean landatzea erabaki zuten Goizeko Izarra eta Samiela ikastetxeetako LH1 eta LH2 mailako haurrek.


17 urteko gazte batek 8 pertsona hil ditu labankadez Txinan

Hildakoen artean, erasotzailearen neska lagunaren bi senitarteko daude. Beste bost lagun zaurituta geratu dira.

17 urteko gazte txinatar batek , 8 pertsona hil ditu labanaz eta beste bost zauritu ditu Txinako ipar ekialdeko Liaoning probintzian. Ezbeharra asteazken gauean gertatu da.

Erasotzaileak , eztabaida sutsu baten ondorioz, labankadez hil ditu bere neska lagunaren bi senitarteko eta ihesaldian, beste 6 pertsona hil ditu laban berdinarekin. Hiltzailearen inguruko informazio gutxi dago oraindik: Fushun herriko bizilaguna dela jakin da eta Li abizena duela. Ezbeharra, asteazken gauean gertatu zen Fushun herrian. Inguru hauetan, Manchu etnia da gehiengoa.

Pasa den urtean, labanaz egindako hainbat eraso gertatu ziren Txinako ikastetxe eta haurtzaindegi ezberdinetan. Orduztik, Txinako gobernuak, segurtasuna indartuz egin nahi izan die aurre horrelako ezbeharrei.


EAJren lanerako gaitasuna azpimarratuta egin dute jeltzaleek kanpainako ekitaldi nagusia Azpeitian

Atzo, asteazkena, udal eta foru bozetako nahiz Europako hauteskundeetako ekitaldia egin zuen Azpeitiko plazan. Bertan izan ziren, besteak beste, Amaia Etxeberria Azpeitiko EAJren alkategaia, Markel Olano Gipuzkoako ahaldun nagusigaia, Izaskun Bilbao Europako Parlamenturako hautagaia, Joseba Egibar Gipuzkoa Buru Batzarreko presidentea, EAJren eskualdeko hainbat alkategai –Garikoitz Mendizabal, Javier Zubizarreta, Xabier Txurruka...–, Gipuzkoako hainbat diputatu –Jabier Larrañaga eta Ainhoa Aizpurua, besteak beste–, Batzar Nagusietarako hainbat hautagai, Bakartxo Tejeria Eusko Legebiltzarreko presidentea, Eider Mendoza Gipuzkoako Batzar Nagusietako presidentea, Joseba Agirretxea Espainiako Kongresuko diputatua eta Maribel Vaquero senataria. Gainera, dozenaka herritar izan ziren EAJk plazan egin zuen ekitaldian.

Amaia Etxeberria izan zen hitza hartzen aurrena, eta hark azpimarratu zuen Azpeitiak "bultzada berritzaile eta eraginkorra" behar dituela, azken urtetan bizi izan duen "geldialdiarekin" bukatzeko. "Indarra eta lan egiteko gogoa Azpeitiaren ezaugarriak dira. Iraganean, egon zen garai bat zeinatan Udalak, EAJrekin, asmatu zuen energia hori guztia kanalizatzen eta Azpeitia alor askotan eredugarri izaten", azaldu zuen. Hala ere, Etxeberriaren ustez, azkenaldian herria "geldo" dago: "Ez du lortzen aurrera egiterik". EAJren alkategaiaren ustez, egoera horren erantzulea EH Bildu da, aurreko Udal Gobernuen "errentetatik bizitzen" egon delako. "Orain, ordea, errenten poltsa hori hustu denean, gaur egungo Udal Gobernuaren ezintasuna agerian geratu da". Etxeberriak azaldu zuenez, programa "sendoa" aurkeztu du Azpeitiko EAJk, hortik abiatuta berriz Azpeitia "indartsua" eraikitzeko. "Azpeitiak galdu duena berreskura dezan", Etxeberriak azaldu zuen industria, gizarte justizia, pertsona erdigunean jartzen duen hirigintza politika, elkarbizitza eta kultura direla Azpeitiko EAJren bost apustu nagusiak.

Markel Olano Gipuzkoako ahaldun nagusi izateko EAJren hautagaiak hilaren 26ko udal eta foru hauteskundeen garrantziari egin zion azpimarra, eta herritarrei gogorarazi zien egun horretan bi aukera dituztela: "Aukeratu egin behar dute: geldialdira eta liskar amaigabeetara itzuli edo EAJrekin elkar ulertzetik aurrera egin". Hark azaldu zuen jokoan dagoena zera dela: "Gatazka soziala ezaugarri zuten garaietara itzultzea edota etorkizunera begiratzea herritarrak entzuten dituzten, ekonomia lehenesten duten eta era egokian kudeatuta dauden erakundeekin". Olanok azpimarratu zuen Gipuzkoa orain dela lau urte baino "sendoago" dagoela arlo sozialean nahiz ekonomikoan, "eta batez ere elkarbizitzaren esparruan". Hark azaldu duenez, elkarbizitzak "nabarmen" egin du hobera: "Alde batetik, indarkeriaren zikloa gainditzea lortu dugulako; eta bestetik, atzean utzi digulako aurreko agintaldian Gipuzkoaren ezaugarri izan zen polemika, etengabeko eztabaida eta liskar giroa". Haren ustez, EAJren politika egiteko moduak eragin du hobekuntza hori. "Gurea eredu ezberdina da, aurreratuagoa, gizarteari era aktiboan entzutea eta denontzako gobernatzea ezaugarri dituena". Olanok beste bi aldaketa ere nabarmendu zituen: "Alde batetik, lehentasun osoa eman diogu ekonomiari; hau da, gure enpresen alde egin dugu, horien lehiakortasuna hobetzearen alde, kalitatezko enplegua sortzearen eta gizarte ezberdintasunak murriztearen alde. Bestetik, gurea kudeatzeko era eraginkorra da, arduratsua eta zorrotza, eta lau urte hauetan berriro ere demostratu egin dugu hori".

Izaskun Bilbao Europako parlamenturako EAJren hautagaiak 2008an ETAk Loiolan tiroz hil zuen Inaxio Uria enpresari azpeitiarra ekarri zuen gogora hitza hartzean. Haren aldeko txaloak eskatu zituen, eta gogorarazi zuen "ekintzailea izateagatik, Euskadi Europarekin lotzeagatik eta garraiobide garbiagoak sustatzeagatik" hil zutela Uria. Bilbaoren iritziz, gertaera hark zer pentsatua eman behar lieke "horrelako kausa bat defendatzen zutenei edota gisa horretan herria eraikitzea posible zela uste zutenei". Hori esanda, Gipuzkoaren eredu berritzailean jarri zuen arreta Europarlamentariak, "ezagutzan oinarritutako Europako garapen ereduarekin duen loturagatik eta lurraldeak duen bokazio sozialagatik". Bilbaok esan zuen "argi" geratu behar duela zer dagoen jokoan hauteskunde hauetan: "EAJren ereduak ideia modernoak ditu, garapen ekonomikoa eta soziala uztartzen ditu, eta ibilbide guztiz demokratikoa eta Europarekin lotura indartsuak dauzka. Beste txokoan, berriz, pentsatzeko eta egiteko bestelako moduak dituztenak daude; 'ez dakit', 'ez dut uste', 'horrela edo batere ez' eta 'nik esaten dudalako' esaten dutenak; zalantzak eta konplexuak dituztenak. Horien ibilbideari erreparatzen badiogu, ikusiko dugu beharrezkoa dela gutxienez azalpen bat ematea, eta sinesgarriak izateko, barkamena eskatzea. Eta hori iraintzat har dezaketen bakarrak kontzientzia guztiz garbi ez daukatenak dira".

Ekialdiaren amaieran Joseba Egibar Gipuzkoa Buru Batzarreko presidenteak hartu zuen hitza, eta hark ere EAJren eta "ezker abertzalearen" ibilbideak konparatu zituen: "Orain diote ez dela horretaz hitz egin behar, ezker abertzalearekin sartzen naizela PPren botoak lortzeko... Hori dena baino askoz serioagoa da hau guztia". Egibarrek argitu zuen EAJk 1977an hartu zuela "bide demokratikoak eta politikoak bakarrik" erabiltzeko erabakia, eta adierazi zuen erabaki hura "estrategikoa" izan zela. "Besteek beste bide batzuk hartu zituzten, eta orain gutxira arte horretan ibili dira. Horregatik, orain normala da herri honi azalpen bat edo beste zor izatea. Izan ere, estrategia horretan zeuden tokitik bide demokratikoetara pasatzea ez da zapata aldaketa soil bat". Europara begira ere jarri zen buruzagi jeltzalea: "Europa eraiki nahi bada, estatuak sortu aurretik Europaren orubean geunden herriek eta nazioek gure etorkizuna erabakitzeko eskubidea daukagu, eta kontinenteko errealitatean nola txertatu aztertzeko". GBBko presidentearen hitzetan, EAJk "lidergo argi baten alde" egin du Gipuzkoan, Azpeitian, eskualdez eskualde eta Europan: "Indartsuak gara taldean lan egiten, eta horregatik eskatzen dugu gure proiekturi bide emateko".


Berrikuntzak ferietan

Gaur hasi eta etzira arteko programa antolatu du udalak. Berrikuntzen artean behi eta ardi aziendaren presentzia daude.

Altsasuko Udalak feria egunerako prestatu duen egitarauan, hiru dira berritasunak. Alde batetik, zaldi lehiaketan parte hartuko duten abere guztiek Ferialeku kaleko kortetatik plazara arteko joan etorria eginen dute. Ibilbide hori baliatuko dute epaileek euren lana egiteko. Guztira 66 buru izanen dira lehian: hazitarakoak, 12; behorrak pottoarekin, 9; pottorik gabeko behorrak, 18; bi urte bitarteko pottoak, 8; bizpahiru urteko pottoak, 3; bi urte arteko bihokak, 9, eta bizpahiru urteko 7 bihoka. 19 ustiapenetako zaldi eta behorrak izanen dira lehiak, bi ez beste, guztiak sakandarrak.

Beste berritasun bat Zubeztia plazan izanen da. Han Altsasuko lau artzainek euren ardiak ikusgai jarriko dituzte. Horretaz aparte, behi-azienda ikusteko aukera izanen da igandean Altsasun. Zubeztia plazan 50 bat buru izanen baitira. Handik ez oso urrun, Otadiko Kristo Deuna plazan Feriako babesle bihurtu den Lacunza, Calor de Vida enpresak erakusketa zabala jarriko du. Ekoizten dituen sukalde eta bestelako tresnekin batera enpresak eskaintzen duen zerbitzu teknikoaren eta bestelakoen berri emanen dute.

Ohi bezala, Baratzekobide plazan azoka izanen da. Gartzia Ximenez kalean, aldiz, artisau produktuen salmenta eginen da. Honako salgaiak izanen dira: patea, eztia, babarrunak, ogia, pastelak, gazta, kontserbak, txistorra, taloak, txokolateak, hestebeteak…

Egitaraua

Lastailak 17, ostirala

18:30ean Haurrendako jokoak eta txokolatada, Foru plazan. Peñen batzordea.

22:00etan Pilota jaialdi profesionala: 4 eta 1/2ko txapelketa. Burunda pilotalekuan.

Lastailak 18, larunbata

11:00etan Altsasuko ferietako ikastetxeen arteko XXXV. Krosa. Foru plazatik. Dantzaleku Sakana kluba.

12:00etan VIII. Onddo Lasterketa (ez lehiakorra). Irteera Foru plazatik. Dantzaleku Sakana kluba.

12:30ean Kalejira Burundar txistulariekin.

13:00etan Bertso poteoa, Julio Soto eta Eneko Lazkozekin, Foru plazatik.

13:00etan Taekwondo erakustaldia, Burunda frontoian. Bargagain kluba.

15:00etan Peñen bazkaria, Labaderoan.

17:00etan Elkartez elkarteko peñen kalejira-poteoa, auzatea ibilbidean zehar.

17:30ean Erraldoi eta buruhandiak, Iortia kultur gunetik. Bukatzean, japoniar bonbak, Foru plazan

18:00etan Antzerkia: Burutik jota. Trokolo taldearekin Foru plazan.

20:00etan Kontzertua: Orosei eta Erkudengo ama abesbatzak iortia kultur gunean

19:30etik 22:00etara Dantzaldia Laiotz taldearekin, Foru plazan.

20:30etik 21:30era Peñen jaitsiera eta plazara iristea.

22:00etan Zezensuzkoa foruen plazan.

00:00etatik 3:00etara Dantzaldia Laiotz taldearekin, Foru plazan.

Lastailak 19, domeka

9:00etatik 14:30era Ganadu azoka, Ferialeku kalean.

Zaldi lehiaketa, Ferialeku kalean.

Nekazaritzako elikagaien azoka, Gartzia Ximenez kalean eta Foru plazan.

Erreminten eta makinen erakusketa, Otadiko kristo deuna inguruan.

Azoka txikia (arropak, oinetakoak…), Baratzakobide plazan.

Ardi latxa erakusketa, Zubeztia plazan.

Pirinioetako behi erakusketa, Zubeztia plazan.

XXVIII. argazki rallya. Altsasuko Mendigoizaleak.

Sakanako III. arte azoka Iortia kultur gunean.

11:00etatik 13:30era Zaldi lehiaketako sari-ematea, Foru plazan.

17:00etan Familian ikusteko zinea: Khumba la cebra sin rayas.

18:00etan Amateurren pilota jaialdia: palaz eta eskuz Burunda frontoian. Pilotajauku.

19:00etatik 22:00etara Dantzaldia Alaiki taldearekin, Foru plazan.

21:00etan Zezensuzkoa Foru plazan.


Bihar arte eman daiteke izena larunbatean gotorlekua bisitatzeko

Larunbat honetan, hilak 17, Guadalupeko gotorlekua bisitatzeko aukera izango da berriro, 11:00etan. Ordubeteko bisita izango da eta sarrerak si euro balio ditu. Nahitaezkoa da osteguneko 18:00ak baino lehen erreserba egitea, Arma Plaza Interpretazio Zentroan. Bertara joanda egin daiteke, posta elektronikoz edo 943-643677 telefonora deituz. “Gutxieneko kopurua lortzen ez bada, ekimena bertan behera geratu dela jakinaraziko da”, azaldu du udalak.


Herriaren Pelotazale Elkartea

Datorren ostiralean, azaroaren 25ean, arratsaldeko 18:15 etan

Aretako Frontoian jolastu diren partiduak.

XXI HERRIAREN TXAPELKETA

Beaskoetxea – Arandia (Bizkaia)

Uribe – Mtnez, de Eulate (Araba)

EUSKADIKO ELITEA LAU TA ERDIAN 2016 “FINALERDIAK”

Aspuru (Atxarte) vs Salaberria (Erreka)

Arabiourrutia (Atxarte) vs Quina (Pagazpe)


Biziberritzen aurrera doa

14 establezimenduk ekimenarekin bat egin dute.

Herriko merkataritza sustatzea helburu duen Biziberritzen proiektuak 14 establezimendu berri gehitu ditu bere ekimenean. Hutsik dauden lau lokal berritan eskainiko dituzte euren produktu eta zerbitzuak. "Lokal horien funtzio komertziala sustatzea" dute helburu, besteak beste, ekimenak. Merkatariekin harremana sendotze bidean Aterpea elkarteak egiten duen lana goretsi dute Udal ordezkariek.


Ekitaldi ugari herrian Emakumearen Egunean

Herriko emakume talde batek antolatutako kontzentrazioarekin hasi zen emakumearen eguna eguerdiko 12,15etan Udaletxe aurrean. "Eredu patriarkalak itotzen gaitu" lelopean emakume eta gizonezkoen arteko berdintasuna aldarrikatzeko eta gaur egun oraindik dirauen matxismoa salatzeko elkartu ziren Lasarteoriatarrak.

Protesta bukatuta trikipoteoa hasi zuten herriko gazte eta ez hain gazteek eguna ondo ospatzen hasteko. Artizar tabernan hasi zuten poteoa, Ilargi eta Jalgi tabernetatik jarraitu zuten jai-giro polita sortuz herrian. Gainera eguraldiak lagundu zuen, zerua nahiko ilun egon bazen ere ttantta pare bat besterik ez baitziren somatu. Dantzan aritu eta gero sabela ondo bete beharra zegoen eta horretarako Ttakun elkartearen lokalean bildu ziren bazkaltzeko, baina festari etenik eman gabe.

Emakumearen eguneko jarduerek jarraitu zuten bazkal ostean. Arratsaldean Aniak kontzertua eskaini zuen Jalgi Tabernan lagunarteko giroan. Monikak lagundu zion tinbalekin erritmoa markatuz. Beraiek sortutako abestiez gain Hertzainak, Manu Chao edo Pikutara taldeen bertsioak entzun ahal izan genituen. Kontzertua emakume guztiei zorionak emanez amaitu zuten bi neska gazteek.

Egunari amaiera emateko "La Venganza de la Petra" antzezlana eskaini zuten EPAko Lan eta Lan Beti Lan antzerki taldekoek. Petra eta bere senarraren arteko hika-mikak modu xelebrean kontatu zituzten Carlos Arnichesen antzerki-lanean. Ia sarrera guztiak saltzea lortu zuten, 515 ikuslek bete zuten aretoa. Ana Mirandaren zuzendaritzapean aritutako taldeak ikuslegoa barre algaran murgiltzea lortu zuen lanak iraun zituen berrogei minutuetan. Aurkezpen polita ikusi ahal izan genuen Kultur Etxean, eguna ondo bukatzeko modukoa.


Azken argumentua

Asteazkenean gertatu zen: Masek esan zuen ordu bertsuan Kataluniak beldurra galdu diola Estatuari, Espainiako ejertzitoak Huescako Aineto herrixka hartu zuen, Kataluniatik ez batere urruti. Agintari militarrak laster desenkusatu dira herrixkako biztanleei emandako sustoarengatik; egoteko lasai, maniobrak egiten ari zirela. Ez naiz hangoa, lasai egon nahi nuke. Baina zertarako maniobretarako premia, Aineto hartzekoa, Bardeak bonbardatzekoa, Perejil irla konkistatzekoa? Entrenatzeko, erantzungo lidateke Erregeak eta eskalafoiko azken sargento txuskeroak. Entrenatu, ordea, zertarako? Datorren igandean partidaren bat dute akaso? Telebistaz emango dute? Izendatu dute arbitroa?

Agian urrutiegi noa nire intsinuazioekin, baina Europako ejertzito askotako kanoiek bezala, Espainiakoek ere latinezko esaldi bat daramate ahoan: ultima ratio regis. Euskara koskeroan esanda: «erregearen azken argumentua [naiz]».


Joseba Alvarez: “G7aren gailurra Euskal Herrian egitea inposizio politiko bat da”

Joseba Alvarez. (Argazkia: Irutxuloko Hitza)

Zertara datoz “Zazpi Handiak” Miarritzera?

G7a munduan kapitalismoak bere burua antolatzeko eta erabakiak hartzeko duen tresnetako bat da. Haiek adierazi dutenaren arabera, munduan desoreka handia dago genero politikan, ekonomiaren alorrean nahiz lurralde antolaketan. G7ko estatuburuek diote beraiek sortzen duten kaltea konpontzera datozela Miarritzera.

Zein dira G7 taldearen helburuak?

G7a tarteka biltzen den egitura bat da, urtean behin-edo biltzen dira talde horretako kideak. Aurten, Emmanuel Macron Frantziako presidenteak antolatu du goi-bilera. Marketin operazio izugarri bat da gailur hau, foku guztiak gainean izaten baitituzte egun horietan. Miarritzen bilduko dira, Europako Batasuneko ordezkariak batetik, eta Japoniako, AEBetako, Kanadako, Erresuma Batuko, Alemaniako, Frantziako eta Italiako estatuburuak, bestetik. G7 taldean urtez urte aldatzen joan dira estatuburuak, eta oraingoan ez dago estatuburu sozialdemokratarik edo zentristarik bilkuran, guztiak eskuin muturrekoak dira; ikusi besterik ez dago, adibidez, migrazio politikan edo liberalismo ekonomikoaren printzipioetan G7ko estatuburuek beraien artean zenbat antzekotasun dituzten. Kapitalismoa krisian dago, eta zazpi herrialde nagusi horiek nola jokatu behar duten erabakitzeko bilduko dira Miarritzen abuztuan egingo duten goi-bileran.

G7 ez! plataformako kidea zara. Zer aldarrikatzen duzue talde horretako kideok?

Batetik, aldarrikatu nahi dugu inork ez diola eskatu G7 taldeari Euskal Herrira etortzeko. G7aren gailurra Euskal Herrian egitea inposizio politiko bat da, eta beraiek duten gizarte eredua inposatu nahi digute goi-bilera horrekin; gure helburua, inposizio hori salatzea da. Era berean, aldarrikatu nahi dugu Euskal Herrian nahiz munduan badaudela alternatibak hondamendi ekologiko, ekonomiko eta humanitario honi aurre egiteko. Abuztuaren 21ean, 22an eta 23an Irunen eta Hendaian hainbat ekintza antolatu dugu alternatibak baditugula erakusteko; 24an, berriz, manifestazioa egingo dugu Hendaian; eta 25ean, kontzentrazioak izango dira Miarritzen.

Kasualitatea al da halako bilkura bat Euskal Herrian egitea?

Horri buruz asko hitz egin dugu taldean. Pertsonalki, iruditzen zait G7a Miarritzen biltzearen arrazoiak ez duela euskal gatazkarekin zerikusirik, haientzat ez baita gatazka hau existitu ere egiten. Egia da aurten Frantziako presidenteari tokatzen zitzaiola bilera antolatzea, eta Frantzian beste edozein leku ere hauta zezakeela. Miarritze beti izan da hiri oligarka, oso turistikoa da, eta ez denez hainbeste jende bizi, erresistentzia gutxi izango dela uste dute gailurraren antolatzaileek.

Zer azalduko duzu gaurko hitzaldian?

Batetik, G7a zer den eta haiek biltzeak zer suposatzen duen azalduko dut. Bestetik, iritziak eman eta jasotzeko tarte bat ere izango da solasaldian. Azkenik, abuztuaren 19tik 26ra Miarritzen G7a biltzen denean Azpeititik zer eta nola egin daitekeen eztabaidatuko dugu.

Hainbat eragilek osatzen dute G7 ez! plataforma.

Ia 50 eragile sozial eta politiko batu dira plataformara, eta gehiengo sindikala eta hainbat alderdi politiko ere batu dira mobilizazioetara. Esango nuke, indar metaketa handia dagoela, eta G7aren aurkako iritzia zabala dela. Miarritzen hainbat merkatari kezkatuta dago, hilabete osoko okupazio militarra izango baita bertan, eta uste dute horrek eragina izan dezakeela beraiengan. Guk, gure aldetik, desobedientzia zibila proposatzen dugu G7 taldearen biolentziaren aurrean. Ez Euskal Herrian eta ez inon, ez direla ongietorriak erakutsi nahi diegu.


Tania Calvok brontzea irabazi du Munduko Kopan

Gasteiztarra eta Helena Casas taldekidea Txinako taldeari irabazi diote B finalean.

Tania Calvok eta Helena Casasek brontzezko domina irabazi dute Calin, Kolonbian, jokatzen ari den Munduko Kopan. Arabarrak eta kataluniarrak Txinako taldea mendean hartu dute taldekako abiadura probako B finalean, 33.325ko denbora eginda (txinatarrek 33.624 egin dute).

Emaitza honi esker, Calvo eta Casas Munduko Kopako lidergoa sendotu dute: 1.400 puntu dauzkate orain, Txinak 1.125 puntu ditu eta Errusiak 775.


Boluntarioen lanari gorazarre

Ez dago zinera joan beharrik heroiak ikusteko. Gure ondoan daude, nahiz eta askotan ikusten ez ditugun. Boluntarioak dira. Gure gizarteko heroiak. Egon daitezkeen heroirik handienak: beraien denbora besteei ematen diete, besteei laguntzen diete, musu truk eta pelikuletako heroien superbotererik gabe. Larunbat honetan beraien lanaren berri emango dute, zein beharrezkoak diren ikus dadin eta gainontzeko bizilagunak ere gizartearen alde lan egitera anima daitezen. Ekitaldia Zelai Arizti parkean izango da.

Boluntarioen Astea egitasmoa Zumarragako Udalak antolatu du eta atzo aurkeztu zuten. Ekitaldian Mikel Serrano alkateak, Nagusilaneko Jose Tornerrek, Gurutze Gorriko Maite Ruizek eta Sareginezeko Leire Sanzolek parte hartu zuten.

Parte hartzaileak

Larunbat honetako azokan Atzegi, Aspace, AECC, Bizi Bide, Caritas, Gurutze Gorria, DYA Gipuzkoa, Gautena, Intered, Jatorkin, Kaebnai Europe Direct, Nagusilan eta Gizalde elkarteek parte hartuko dute.

11:00etatik 14:00etara beraien lanaren berri emango dute eta Bihotz solidarioak dokumentala ikusteko aukera egongo da. Dokumental honetan Zumarragako hainbat elkartetako kideek beraien esperientziaren berri eman dute. Ikus-entzunezko hau Gizarte Zerbitzuek ekoiztu dute. Gainera, jolasak eta tailerrak egongo dira eta 12:00etan boluntario batek kontzertua emango du.

Bestalde, Zumarragako kultur etxeko sarreran boluntarioen lanari buruzko argazki erakusketa bat jarri dute. Argazkiak hilaren 16ra arte egongo dira bertan.

Horretaz guztiaz gain, bi hitzaldi antolatu dituzte. Biak Zelai Arizti kultur etxean izango dira. Gaur, 17:30ean, Nagusilan elkartekoek beraien lanaren berri emango dute. Hilaren 10ean, 19:00etan, Igor Ahedo eta Fernando Fantovak krisi garai honetan gizarteak boluntariotzan duen paperari buruzko solasaldia gidatuko dute.

Alkateak herritarrak ekitaldi hauetan parte hartzera eta, batez ere, elkarteetan lan egitera animatu zituen.


Patxi Lopez: 'Euskadik Rajoyren murrizketei uko egin die'

Lehendakariaren arabera, murrizketek ez dute "krisiaren kontrako plan" batekin bat egiten eta "Espainiak behar duenaren aurka doaz".

Patxi Lopezen Gobernua "Mariano Rajoyren murrizketen aurka" dago, "ez dutelako ez haztea, ezta Espainiak behar duen produkzio eredua aldatzea ahalbidetzen ere". Ildo honetan, "gizarte eredua ezerezean" utziko dutela esan du lehendakariak.

Donostian, Gobernu sozialistaren hirugarren urteurrena ospatzeko egin duten ekitaldian, murrizketek ez dutela "krisiaren kontrako plan" batekin bat egiten adierazi du Patxi Lopezek. "Espainiak hazi egin behar du eta enplegua sortu behar du; murrizketak ongizatearen estatua suntsitzeko plan ideologiko batekin datoz".

"Horregatik, guk argi eta garbi esaten dugu Euskadin ez ditugula osasun zerbitzuak murriztuko eta ez dugula koordainketa ezarriko. Hemen, herritarrek ez dute botikengatik gehiago ordainduko, bekak areagotuko ditugu eta ikerketa eta garapenean inbertitzen jarraituko dugu 2015. urtean BPGren % 3ra iritsi arte. Gainera, sindikatuekin eta enpresaburuekin adostutako politikak abiatuko ditugu, enpleguaren aurka borrokatzeko eta hazkundea lortzeko", adierazi du lehendakariak.


Hiriko semaforoen azterketa sakona

Koronabirusak eragindako egoerari aurre egiteko, oinezkoentzako eta bizikletentzako hainbat proposamen helarazi zizkion Kalapiek Donostiako Udalari. Esaterako, hiriko semaforoak egokitzeko eskatu zioten. Gai horren inguruan donostiarren iritzia ezagutzeko, Kalapiek eta Irutxuloko Hitzak elkarlanean abiatu zuten #DonostiakoSemaforoak inkesta. Sare sozialen bidez hainbat herritarrek parte hartu dute, eta egindako ekarpena erreportajearen bukaeran irakur daiteke. Lehenik, ordea, Kalapiek egindako ikerketa izango da abiapuntua. Semaforoen denbora, sinkronizazioa, kokapena, zentzua eta bestelako ezaugarriak aztertu dituzte. Egindako analisiak, ondorioak eta proposamenak udalarentzat baliagarriak izatea espero dute.

Semaforoak, bai ala ez?

Kalapieren ustez, oinezkoek eta txirrindulariek semafororik ez dute behar hirian barrena mugitzeko. «Semaforoen jatorria ibilgailu motordunen etorrerarekin ezarri zen. XX. mende hasieran auto industriaren garapenarekin semaforoak azaltzen hasi ziren gure hirietan ibilgailu motordunek hartzen dituzten abiadura biziak erregulatzeko elementu gisara». Hortaz, autoak bi aldetatik mugatu ditu oinezko eta txirrindularien eskubideak. Batetik, hiriaren espazioa mugatu da. «Agerian dago errepideak ibilgailu motordunentzat bakarrik daudela bideratuta eta egokituta». Bestetik, semaforo kopuruak eta beraien denbora erregulazioak, «hiritik libre mugitzeko askatasuna mugatzen dute».

Kalapiek ondorioztatu du semaforoak ez direla oinezko eta txirrindularientzat onuragarriak, ezta ibilgailu motordunentzat ere. «Abiadura motelean ez dago semaforoen beharrik, hiritarrek komunikazio bisualaren bidez erregulatzen dute zirkulazioa, eta, autoak 30 kilometro ordutik beherako abiaduran joko horren barruan sartzen dira». Bestalde, nabarmendu dute autoek abiadura handian zirkulatzean irabazten duten denbora semaforoetan galtzen dutela.

Donostiako 2030 Estrategia planari begira jarri da Kalapie, aurreneko proposamena egiteko: «Hamar urtean, era ordenatu eta logikoan, oinezko eta txirrindularien segurtasunerako neurri eta interbentzio egokiak aplikatuz, hiriko semaforo guztiak desagertzeko plana egitea eskatzen diogu udalari. Urtean hiriko semaforo kopuruaren %10 kenduta, 2030ean Donostia semafororik gabeko hiri bihurtuko litzateke».

Semaforoen ziklo denbora

Donostiako hamar semafororen zikloak grabatu eta aztertu ditu Kalapiek. Bakoitzaren ziklo osoa grabatu dute, eta zikloaren barruan semaforoa oinezkoentzat zenbat segundotan dagoen berdean eta zenbat gorrian jarri dute. Horrekin batera, zikloarekiko portzentaia atera dute. Azkenik, zebra bidearen luzera neurtu dute gurutzatzeko beharrezkoa den abiadura neurtzeko –goiko grafikoan ikus daiteke emaitza–.

«Datuak argiak dira, eta argi dago semaforoak ez daudela oinezkoentzat batere egokituta. Batez bestekoan semaforo berdeak ez baitira 19 segundotara iristen. Bestetik, gorriz dagoen denbora hain luzea denez, zebra bideetara iristen garen gehienetan gorrian topatuko dugu semaforoa». Ikerketarako aintzat ez badute ere, semaforoen aldizkako faseen denborak oso motzak direla diote, eta askotan nahiz eta zebrabidea berdean gurutzatzen hasi, gorrian jartzen da bukatzen denerako. «Itxarote denbora luzeek, jendea gorrian gurutzatzera bultzatzen du, eta ondorioz egoera arriskutsuak sortzeko aukera handitzen da».

Zikloei dagokienez, Kalapiek proposatu du oinezkoentzat eta txirrindularientzat ziklo osoaren %50 berdean egotea. «Zikloa 90 segundokoa bada, oinezkoentzat 45 segundokoa izatea berdean dagoen denbora». Horrekin batera, zebra bide bakoitzean aldizkako faseak ezartzea proposatu dute: «Mugitzeko zailtasunak dituzten pertsonek denbora nahikoa izan dezaten zebra bidea berdean gurutzatzeko beste aldera gorrian iritsi gabe».

Botoidun semaforoak

Donostian semaforo asko daude sakagailuarekin. Gainerakoekin alderatuta , oinezkoentzat okerragoak direla dio Kalapiek. «Probabilitate aldetik, normalean, beti gorrian aurkituko ditugu. Behin semaforora iritsita, botoia sakatu eta ziurrenik denbora asko itxaron behar da». Hori dela eta, hiriko botoidun semaforo guztiak desagertzeko eskatu du elkarteak. «Baten bat mantenduko balitz, semaforoaren sakagailuari eman bezain pronto berdean jarri beharko litzateke».

Semaforoen sinkronizazioa

Donostiako hainbat bidetan txirrindulariek duten semaforoen sinkronizazioa aztertu du Kalapiek. «Ohartu gara ez dela batere egokia ibilbide mugatu batean behin eta berriz gelditzea. Egoera honek ez du batere laguntzen hiriko mugikortasuna txirrindularientzat egokia izatea». Bi eredu jarri dituzte Donostiako semaforoek bizikleta erabiltzaileengan duten eragina azaltzeko: «Batetik, Bizkaia pasealekuan, 700 metro igarotzeko sei semaforo gorrian topatu ditugu, eta bide hori egiteko 5 minutu eta 30 segundoko denbora behar izan dugu. Bestetik, Ategorrieta gurutzatzeko bost semaforo igaro behar dira. 3 minutu behar izan ditugu hiru semaforo gurutzatzeko».

Hirian zehar bizikletan mugitzen dira pertsona asko, «beste arrazoien artean, ibilgailu motordun baten aurrean askatasuna eta azkartasuna ematen duelako eguneroko joan-etorriak egiteko». Kalapieren iritziz, semaforoak txirrindularientzat egokituak ez daudenez, zebra bideak gorrian gurutzatzen dituzte. Hori dela eta, hiriko semaforo guztiak, txirrindularien 12 eta 15 kilometro orduko abiadurako mugimendu batentzat sinkronizatzea proposatu dute. Era berean, botoidun semaforoak kentzeko proposamena aurrera eramaten ez bada, mantentzen direnak berrantolatzeko eskatu dute, txirrindulariek era erosoan eta eskubiko aldean sakatu ahal izateko botoia.

Zebra bide eza

Semaforoez beteriko hiri batean, pasealeku eta hiribide bat gurutzatzeko bide bakarra zebra bidea da. «Baina zer gertatzen da ez dagoenean? Gurutzatzeko aukerarik ez dagoela, eta ibilbidea luzatzera eramaten duen itzuli bat ematera behartuta sentitzen dela oinezkoa eta txirrindularia». Hori azaltzeko bi eredu jarri dituzte. Batetik, Zorroagako pasealekuan, 550 metroko tarte batean, «ibilgailu motordunen onurarako, ez dago errepidea gurutzatzerik». Aurretik, desagertu egin diren semafororik gabeko hiru zebra bide egon direla gogoratu dute. Bestetik, Mundaizko zubitik Araba parkera gurutzatzeko, aurretik zegoen zebra bidea kendu zuten San Martin kaleko lanengatik. Ondorioz, oinezkoak bide luzeagoa egin behar du, eta hiru semaforodun zebra bide gurutzatu. «Kasu honetan, argi dago udalak autoaren aldeko erabakia hartu duela, oinezkoaren eskubide eta onurak begiratu beharrean».

Azken urteetan kendu diren zebrabide guztiak berreskuratzeko eskatu du Kalapiek, eta ahal den neurrian semafororik ez dutenak. Horrekin batera, hiri osoan zehar zebra bideak altuera berdinean jartzea komenigarria izango litzatekeela dio elkarteak. «Fisikoki eta arkitektonikoki, ibilgailu motordunak dira oinezkoen bidera moldatu behar direnak, eta ez alderantziz». Bestalde, zebra bideak koxka bat igotzeak motordunen abiadurak gutxitzen dituela diote, eta oinezkoentzat hori seguruagoa dela.

Funtzionamendu ulergaitza

Donostiako bidegurutze batzuetan une batez semaforoak gorrian daude ibilgailu motordunentzat eta oinezkoentzat. Egoera hau ulertezina dela dio Kalapiek. Bestalde, zebra bide mota desberdinak daudela ohartarazi dute; oinezko, txirrindulari eta ibilgailuentzat, oinezko eta txirrindularientzat bakarrik, eta txirrindulari eta ibilgailu motordunentzat bakarrik. «Egoera honek oinezkoak eta txirrindulariak nahasten ditu. Oinezko askok, nahiz eta beraien semaforoa gorrian izan, zebrabideak gurutzatzeko ohitura dute ibilgailuak geldirik ikusten dituztelako. Semaforoak era desberdinean sinkronizatzeak txirrindulariak ere nahasten ditu. Oinezkoen semaforoa berdean dagoenean zebra bidea gurutzatu ohi dute».

Semaforoen sinkronizazioa oinezkoen eta bizikleta erabiltzaileen aldekoa izatea eskatu du Kalapiek. Era berean, hiriko semaforoen sinkronizazioak ahalik eta era normalizatuenean jartzea proposatu dute.

#DonostiakoSemaforoak

Tolosa Hiribidetik Lugaritzeko geltokirainoko bidea nahiko deserosoa da: Zarautz hiribideko semaforoa, bidegorria angelu zuzenean, aldapa, Lugaritz kalea igaro eta segituan semaforoa angelu zuzenean, geltokian oinezkoei traba… #DonostiakoSemaforoak @irutxulo @kalapiedonostia pic.twitter.com/vCreoAk5zr— Onttobeltz (@Onttobeltz) June 24, 2020

Bizkaia Pasealekuko bidegorrian ezinezkoa da argazkiko semaforoa berdean aurkitzea, bai edo bai, beti gorrian aurkituko duzu. Zergatik ez dira #DonostiakoSemaforoak oinezko eta txirrindularien martxa edo abidarurarentzat sinkronizatzen?🤔 pic.twitter.com/8FpwllNLMy— Gorka Hoyos (@Gorka_Hoyos) June 21, 2020

Bidebietan dagoen semaforo bat, Kontadores-Makondokoa. Nagusitasun osoa ematen die motordun ibilgailuei (3,5 min.-ra ere iritsi izan da).Oinezkoei ez die astirik ematen beste aldera iristeko (4 errei). Jakinarazi genion Eneko Goiari, baina kasurik ez#DonostiakoSemaforoak https://t.co/wn8sjp7gQ7— ZigorEtxeburuaUrbizu (@ZEtxeburua) June 19, 2020

Bidegurutze hau oso-oso arriskutsua da. Behin eta berriz arazoak ikusten ari naiz eta azkenengoan ziztu bizian zetorren auto batek ez du harrapatu ume bat txiripaz. Autoen abiadura moteltzeko neurriak kale honetan mesedez. Seinalea ez da nahikoa. @Pilar_Arana_P @kalapiedonostia pic.twitter.com/4Tg046OaJt— Bizibidaia (@bizibidaia) April 1, 2019


Mikel Rotaetxe: "Europako muturreko yihadismoari aurre egiteko bide bat da egoera horretan eror daitezkeen pertsonei beste irtenbide bat ematea"


Gamesako langileek esku hartzeko eskatu diote Nafarroako Gobernuari

Protesta egin dute Altsasuko lantegiko langileek Iruñean, eta enpresari esan diote negoziatzeko bitartekari bakarra langileen batzordea dela.


Antxon Ramirez de Alda:"Zantzurik eta argudio juridikorik ez dago Altsasukoa terrorismoa izan zela esateko"

"Babesik gabe sentitzen gara", hala nabarmendu dute Altsasuko Auzian inputatuta dauden gazteen gurasoek. Erakundeei, sindikatuei eta herritarrei euren babesa ematen segitzeko eskatu dute.

Auzitegi Gorenak ebatzitakoaren aurrean kezkatuta daude Altsasuko Auzian auzipetuak dauden hamar gazteen gurasoak. "Tristura, etsipena eta kezka sentitzen dugu", esan du Antxon Ramirez de Alda espetxeratuta segitzen duen gazteetako baten aitak. "Kezkaturik gaude Oihan, Jokin eta Adurrek zazpi hilabete daramatzatelako preso, urrunduak eta FIES erregimenaren pean", azaldu du.

Nafarroako Lurralde Auzitegiak egindako autoa ez da kontuan hartu: autoaren 16 orrialdeetan zorroztasun juridikoz aztertzen dira gertakariak, frogak eta euskarri juridikoak eta ondorioztatzen da ez dagoela zantzurik ez eta argudio juridikorik gertakariak terrorismo ekintza gisa hartzeko. Auzitegi Nagusiak baina, 4 orrialdeetan ebazten du Auzitegi Nazionalarena dela eskumena. Gazteen defentsako abokatuek uste dute azaleko autoa dela, ez duela auziaren elementuetan sakontzen eta ez dituela argudio juridikoak ematen ere.

Babesik gabe sentitzen dira gurasoak

"Altsasuko hamar gazte daude erabat neurrigabeko espetxe eskariei aurre egin bejar izatera kondenatuak", salatu du Ramirez de Aldak. Eskaera horiek errealitatetik kanpo, sen onak dionaren kontrakoak dira. "Triste, beldurtuta eta etsipenarekin ari gara egoera honi aurre egin nahian", azaldu dute.

Justizia eskatzen segituko dute

Nafarroako parlamentuko talde politiko guztiei bilkura baterako hitzordua eskatu diete egoeraren berir eman eta haien babesa eskatzeko. Sindikatuekin ere eginen dute antzerako hitzordua. Kultur eta gizarte talde guztiak deituko dituzte heldu den astean Iruñean eginen den bilkuran parte hartzera, gogoeta bateratua egiteko eta haien babesa eskatzeko. Azkenik, Nafarroako eskualde guztiak "besarkatzeko" bira bati ekinen diote, auziari buruzko informazioa zabaldu asmoz.


In Ten Electric Mist/ Ekaitzaren erdian

Ez da hau garai ona kalitatezko pelikulak ikusteko, ez horixe! Karteldegiaren sasoia eskastsua da erabat. Izan ere, Oscar sariak lortzearren nor baino nor ari izan diren zintak ikusita ditugu edo, dagoeneko, ez daude ikusgai. Hau dela eta, “In The Electric Mist” (2009), Bertrand Tavernier Lyongo zuzendariaren azken lan hau, aukeraketa egokia izan daiteke zine-aretoetara hurbiltzen den ikusle galduarentzako.

Dave Robicheaux (Tommy Lee Jones) serie-hiltzaile baten atzetik dabilen detektibea dugu. Azken biktimaren erailketa basatiaren ostean, Robicheaux gertaera miatzera hurbilduko da. Modu honetan, zonaldean errodatzen ari den aktore ospetsu batekin egingo du topo, zeinak gizonezko beltz baten gorpua zingira baten ur azalean ikusi duela aitortuko dion. Aurkikuntza honek aurreko kasu baten gomuta mingarriak ekarriko dizkio detektibeari. Ez hori bakarrik, baizik eta kasu biak lotuta egon daitezkeela pentsatzen ere hasiko dela.

Hau ez da Bertrand Tavernier-en zintarik onena, inondik inora. Baina, egun ikusgai dauden filmeekin erkatzen badugu, zaila egiten zait aurkitzea hau baino hobea den beste bat. Hau dela bide, beti ere nire uste apalean jakina, erabaki egokia da sarreraren dirua zinemagile frantziarraren pelikulan inbertitzea. Estatu Batuetan burutzen duen estraineko lana da eta, gerta daiteke, hainbaten iritzitan etsigarri izatea. Ulergarria da, ibilbide profesional luze bezian emankorra duen zuzendari honen kasuan gehiago espero izatea eta, noski, ikuspegi honetatik abiatuta desengainua endelegatzen da. Hau ez da “Alrededor de medianoche” (1986) edo “Hoy empieza todo” (1999), baina pelikula duina eta interesgarria da, inondik ere!

Badago, ordea, pelikula honetan zerbait bikaina dena, (beste arrazoi bat sarrera erosteko, alegia) eta hauxe duzue: aktoreen lana. Nik uste bereziki azpimarratu behar direla Tommy Lee Jones eta John Goodmanek borobiltzen dituzten karakterizazioak, bata eta bestea ederto aritzen dira, txapela kentzeko moduko profesionalak direla argi baino argiago utziz.

Bukatzeko, zera aitortu nahi dizuet: aurreko puntuak hausnarketa txiki bat egitera eraman nau. Zergatik John Goodman bezalako aktore sendo batek ez du gehiagotan lan egiten? Kasu honetan galtzaile bakarrak geu. Gogoratu, bestela, zer nolako lan borobilak zertu dituen Coen anaiekin, esate baterako.


Almitzaren izatea, iruditan

Hamabost urte bete zituen Almitza sega elkarteak iaz nazioarteko lehiaketetan parte hartzen hasi zenetik. Eslovenian izan ziren, abuztuan, Europako Sega Txapelketan Euskal Herriaren ordezkari gisa. Dantzariak, musikariak, euskal folkloreko adierazpideak eta, nola ez, euskara, beraiekin eraman zituzten. Segari eta kirolari baino gehiago begiratzen diotelako. Orain, eta elkarteak bihar ospatuko duen Neguko Jaialdia baliatuz, Almitzaren izaera islatzen duen dokumentala erakutsiko dute: Cerklje na Gorenjskem, Eslovenian lehiaketa jokatu zen herriaren izena.

Beasaingo Zera kultur elkarteak landu du ikus-entzunezkoa, bideolana egiteko segalariekin bidaian izan baitziren abuztuan. Ez da lan etnografiko bat, ezta kirola goresteko bakarrik burututakoa ere; Almitza sega elkarteak segalaritzan egindakoa azaltzea da ardatza. «Segalaritzari buruzkoa baino gehiago, Almitza Elkarteak segalaritzan ireki duen bideari buruzkoa da. Almitzak 1996. urtetik Europako Sega Txapelketa ofizialetan urtero parte hartzen du. Esperientzia hori ezagutu dugu guk, azken txapelketara beraiekin bidaiatuz. Harreman hori erakusten du lanak», dio Nader Koochakik, lanaren egileetako batek.

Hogeita hamar bat minutuko iraupena du. Esloveniako irudiak sartu dituzte, batez ere; Euskal Herrian propio grabatutako eszenak ere bai, eta Almitza elkarteak berak urteetan grabatu dituen bideo zatiak.

Pilotariak eta aizkolariak gero

Neguko Jaialdia bihar 19:00etan hasiko da, Zaldibiako Resti pilotalekuan. Sarrera 10 euro da, Almitzak urtean zehar ekitaldiak eta ekimenak sor ditzan laguntzeko. Berogailua egongo da frontoian.

Dokumentala emango dute aurrena. Jarraian, bi pilotari profesionalek lau t’erdian jokatuko dute: Mikel Goñik eta Aratz Mendizabal zaldibiarrak. Ondoren, Iñaki Azurmendik eta Floren Nazabalek buruz buru neurtuko dituzte indarrak, kanako enborrean. Gauean bertso afaria egingo dute Almitzako kideek eta txartela dutenek Zubi-Buru elkartean.

ELKARRIZKETA

Nader Koochaki, Zera kultur elkarteko kidea

«Abilitate erakusketa eta lehia baino gehiago izateko arrazoia da segalaritza»

Zer helbururekin osatu duzue dokumentala?

Inon kokatzekotan, erreportaiaren eta dokumentalaren artean kokatuko genuke. Almitzak berak urtero moldatu du egindako bidaia bakoitzeko bideo bat. Oraingoan guri luzatu ziguten beraiekin Esloveniara joan eta txapelketan zehar grabaketak egiteko proposamena, gero horrekin zer egingo genuen oso ondo jakin gabe. Txapelketaren eta bidaiaren kronika egiteaz gain, egun segalaritza zertan den ezagutu nahi izan dugu.

Zein da zabaldu nahi den gaiaren edo mezuaren muina?

Azken batean, etxetik ateratzeak zure burua ezagutzeko aukera dakar berarekin, eta kuraiarik izatekotan, nortasunaren berrirakurketa bat etorri ohi da horren atzetik. Europako Txapelketetara joateak segalaritza ezagutzeko aukerak eman dizkio Almitzari, ikuspegia aberastuz.

Zer osagai ditu?

Almitzak kirola testuinguruan kokatzen du. Abilitateen erakusketa eta lehia soil bat baino gehiago bere izateko arrazoian pentsatuz lantzen du segalaritza.

Grabazioak non etanoiz eginak dira?

Grabaketa gehienak 2011ko abuztuan egin genituen Eslovenian, Cerklje na Gorenjskem herrian. Euskal Herrira itzulita, Almitzako zenbait kide eta segalari elkarrizketatu genituen, baita bi segalari alemaniar ere, Kilometroak jaialdia aitzakia, sega erakustaldi batera etorri zirela aprobetxatuz.

Horietako zati batzuk, Caro Barojaren grabazio batzuk omen dira.

Nahiz eta landu ditugun, azkenean ez dugu Caro Barojaren irudirik sartu. Hainbat atal muntaia honetatik kanpo geratu dira. Segalaritzari buruzko lan mardulago bat egiteke geratu da beraz. Esan dezagun hau gerturapen xume bat dela, gaiaren zertzelada batzuk egiten dituena, hainbat gako ukituz.

Zera elkartean zer lan egiten duzue?

Elkartea bere kideen proiektu pertsonalak eta elkartearen egitasmoa gauzatu ahal izateko egitura bat da. Azpiegitura tekniko eta humano bat, bere kideen eta elkartearen eskura. Bestalde, Beasaingo Astigarreta auzoan kokaturik dago, eta horren haritik, azken bi urteetan ekintza programa bat aurkeztu dio Beasaingo Udalari. Iaz gurekin lan egiteari muzin egin zion udalak. Udalaren aurtengo borondatea zein den ikusteke dago oraindik.


Antzerki tailerra antolatu da Udaleko Gizarte Zerbitzuetatik eta Emakumearen Mahaitik

Antzerki Hastapeneko Tailerra antolatu du Udaletxeko Gizarte Zerbitzuak sailak. Tailerra urtarriletik maiatzera bitartean izango da. Bertan parte hartu nahi duenak abenduaren 30a baino lehen eman beharko du izena Udaletxeko Gizarte Zerbitzuak sailean. Gizarte Zerbitzuetako arduradunek Uztarriari tailerraren nondik norakoen berri eman diote.

Zer dela eta egin behar dituzue antzerki ikastaro horiek?

Ekintza Positiboko Udal Planaren xedea, gizonezko eta emakumezkoen arteko aukera berdintasuna garatzea da, eta horretara bideratzen dira ekintza guztiak. Aurten hainbat ikastaro, tailer, hitzaldi eta abar egin dira eta esan beharra dago emakumeen erantzuna oso positiboa izan dela eta ekintza guztietan parte hartzea oso handia izan dela.

Nondik sortutako ekimena da?

Ekintza Positiboko Udal Plana garatzeko Emakumearen Mahaia sortu zen. Udalean emakumearen gaia lantzen duten ordezkariek eta herrian emakumeei zuzenduta ekintza desberdinak antolatu eta bultzatzen aritzen diren pertsonak elkartzen dira mahai horretan. Antzerki Hastapenerako tailerra ere Emakumearen Mahaian sortutako ekimena da.

Zein helburu du?

Ikastaro honen helburua kultura ekitaldiak sustatzea eta horietan emakumeak partaide aktiboa izatea da.

Nori zuzenduta dago?

Ekintza honetan parte hartzeko interesa duen edozein emakumeri zuzenduta dago.

Zer landuko da ikastaro horietan?

Tailerrak, bakoitzaren gorputz espresio eta sormenerako ahalmena lantzea du helburu. Ariketa desberdinak eginez, bakoitzak daukan "onena" atera eta landuko da. Saioen martxa eta erritmoa, taldeak berak finkatuko du, unean uneko eskakizunei erantzunez.

Zer egin behar da ikastaroetan parte hartzeko?

Interesatuek Azpeitiko Udaleko Gizarte Zerbitzuaken izena eman beharko dute, 943 15 71 92 telefonora deituz.

Nork emango ditu ikastaroak? Irakasle bakarrak guztia?

Egin dituen antzezlanagatik, ezaguna den Alaitz Olaizola Bordak emango du.

Nolakoak izango dira?

2004ko urtarrilean hasi eta maiatzean bukatuko da. Astean saio bat izango da, 15:00etatik 17:00etara.

Taldearen gogoaren arabera, antzerki lantxo bat ere prestatzeko aukera izango da.

Non emango dituzue?

Aitonena Ieko areto nagusian.


Sevillako Espetxean eskatu dute Euskal Preso Politikoen askatasuna

Ezker Abertzaleko "Abian" prozesua dela medio antolatu dituzte mobilizazioak hainbat espetxetan. Aiaraldetik atzo 23:00etan atera zen autobusa Sevillako kartzelara joateko. Gaur 11:00etan heldu dira eta 14:00ak aldera itzuliko dira. 40 pertsona, gutxi gorabehera, parte hartzen ari dira protestan.

Argazkiak: Eneko Basterra, Arkaitz Quincoces


Azaleko ipuin goxoak jolasean egiteko

Udal liburutegiak gonbidatuta haur txikiei eta haien gurasoei zuzendutako hiru saio egin ditu Saroa Bikandi ipuin kontalariak Elgetan.

Astelehenean egin zuten azken saioa eta sehaskako kantuekin batera masajeak, ipuinak eta jolasak izan dira protagonista tailer berezi horretan.

Hamar lagunek eman dute izena eta gustura ibili direla adierazi dute. Haurrak lasaitzeko eta haiekin batera jolasean egiteko teknikak ikasi dituzte. Haurrak ere gustura ibili direla esan dute. Liburutegitik ere ekintzaren balorazio positiboa egin dute.


Barneko bidetik, Napoka Iria

Barne mundura egin duten bidaiatik 'Arnasten ikasteko berriz' bigarren lan luzea atera du taldeak

Napoka Iriaren disko berriak oinarrian Miren Narbaiza eta Ander Mujika taldekideek egin duten barne bidaia dago. Hitzetan islatu nahi izan dute bidaia hori, eta handik ateratako hari muturretik tiratuta sortu dute diskoaren izenburua ere: Arnasten ikasteko berriz.

Taldeak argitaratu duen bigarren lan luzea da, eta lehenago argitaratu dituzten bi maketak gehituta, laugarrena. Bonberenea Ekintzak zigiluaren eskutik kaleratu dute, eta atzo aurkeztu zuten, Donostian. Aurkezpenaren zurruntasuna hausteko eta, bide batez, udal liburutegiko sotoko giroa berotze aldera, pare bat kantu jo zituzten zuzenean. Betiko moduan, gitarra bana eskuan zutela, Narbaizak akustikoa, Mujikak elektrikoa, melodiak indartzen zituen pedalak oinetatik gertu zituela.

Aurreko diskoaren oinarri bera mantendu dute, baina sinpleago egin dute. Gorka Bereziartua kazetariak hauxe azaldu zuen: «Gehiago adierazten dute, gutxiagorekin edo, azkenaurreko piezaren titulua baliatuz, erantziz jantzi dira».

Diskoa zortzi kantuk osatzen dute, eta 30 minutu ingurukoa da. Erraz entzuten den diskoa dela adierazi zuen Narbaizak. «Segituan pasatzen da diskoa; konturatzerako, entzunda dago». Horregatik, gonbidatu zituen entzuleak hasieratik amaierara entzunaldi bakarrean entzutera. Narbaiza eta Mujikaren gitarrez gain, instrumentu gehiago erabili dituzte. «Asko», Mujikaren esanetan. Perkusio, tronpeta, harmonium eta kontrabaxuaren laguntza izan dute abestiak josteko. Felix Buff, Iban Urizar eta Ibai Gogortza izan dira joste lanetako arduradunak.

Gogortzak, gainera, diskoa ekoitzi du. Grabaketa, berriz, Iñigo Irazokik Saran duen estudioan egin dute (Lapurdi).

Musikariaren larrutik «apur bat» aldendu direla ere kontatu dute, bideoklipa grabatu baitute. «Aktore lanetan ere aritu gara, ahal dena egiten», gaineratu du Narbaizak. Dani Zabala izan dute horren zuzendari.

Emanaldiei ekiteko gogoz

Hurrengo astean hasiko dira berriz kontzertuak ematen. Gaur zortzi emango dute lehenengoa, Donostian, Lugaritz kultur etxean. Urtebetean egin duten lan guztia plazaratzeko gogoz daudela dio Mujikak. «Bereziak izango dira kontzertu horiek, ondoan izango baititugu grabaketan lagun izan ditugunak». Ondorengo kontzertuak, Tolosan (Gipuzkoa), Markinan (Bizkaia), Gasteizen eta Beran (Nafarroa) emango dituzte.


Ezagun bat

Badut nik asurantzak saltzen ibilia. Aseguro etxe handi bateko agenteak, zernahiren gainean poliza bat salduko zizun. Berdin zitzaion etxea, kotxea, motoa, itsasontzia, istripuak, kirol jarduna, zahartzaroko erretiroa, istripuak... Zernahirako zuen modua kontratu bat egiteko. Urtetara izan nuen bere prezio konpetitiboen berri. Kontratuen komisioa gutxi iritzita, ez zizkion egindakoak aitortzen etxe nagusiari eta kobratutakoak osorik patrikaratzen zituen. Ez zituen hiru urte baino gehiago egin berean, bildutako bezeroen erreklamazioek ihes egitera eraman zuten. Brasil aldean zebilela entzuna daukat. Eta bere irudia etorri zait burura Zaragozako ez dakit zein zentrotik, Luis Roldan kaleratzen ikusi dudanean kazetari andana zain zeuzkala. Ofizio horretan hasi behar omen du. Horri zor, astean lau gau pasa behar omen ditu bertan, kartzela barneko bere giza portaera salbuespeneko baimen. Bergizarteratze bidean ikusten omen dute. Hau izanen dugu sozialisten gobernuko jarrera irekia, aurrerakoia. Bitartean Uribetxeberria arrasatearrak minbiziak jota kartzela barruan darrai. Familiak eta lagunek egin dute aldarri, bere giltzurrunek ezin soporta, kalean behar duela bizitzeko esperantza salbuespen. Hor ikusi nahi zaituztet zapaterotarrak.


Sute bat piztu da Izkon eguerdi aldera, Leoztik gertu. Suhiltzaileak sua kontrolatu nahian aritu dira


Hildakorik eta positibo berririk gabeko lehen eguna Euskadin

Nafarroan ere ez da hildakorik izan azken 24 orduetan, baina bai beste bost positibo. Espainiak ere ez du COVID-19aren ondorioz heriotzarik zenbatu, martxoaren hasieratik lehen aldiz.

Koronabirusak eragindako pandemiaren ondorioz, azken 24 orduetan ez da inor hil Euskal Autonomia Erkidegoan (EAE); beraz, orain arte 1541 hildako zenbatu dira. Horrez gain, ez dute kasu berririk baieztatu PCR proben bidez, Eusko Jaurlaritzako Osasun Sailak astelehen honetan emandako datuen arabera (igandeko 24:00ak arte bildutako datuak).

Horrela, koronabirusak eragindako pandemiaren bilakaera beheranzko joera izaten ari dela erakusten dute datuek. Osasun Sailak jakitera eman duenez, gaitza atzemateko 1202 detekzio-proba egin zituzten atzo: 977 PCR eta 225 test serologiko.

Azken orduetan, 13 kasu baino ez dituzte atzeman EAEn, denak test serologikoen bidez (6315 positibo guztira). PCR proben bidez (13.518), ordea, ez dute positiborik atzeman, Eusko Jaurlaritzaren arabera; beraz, 19.833 kasu baieztatu dira orain arte.

Testuinguru horretan, Bizkaian baieztatu dituzte positibo gehien orain arte, 7610 guztira. Gipuzkoan, 2313 kasu zenbatu dituzte orain arte, eta Araban, berriz, 3006 positibo atzeman dituzte pandemia hasi zenetik.

Horrez gain, Euskaditik kanpo bizi diren herritarrei egindako probetan 589 kasu positibo atzeman dituzte orain arte EAEn, baina horietako bat ere ez azken astean, Eusko Jaurlaritzako Osasun Sailak jakinarazi duenez.

Osasun arloko krisi hau hasi zenetik, Euskadin 202.947 PCR proba eta 113.875 test azkar egin zaizkie 178.342 pertsonari (paziente askori behin baino gehiagotan egin zaizkie probak).

PCR proben bitartez, pertsona batek une horretan bertan birusa duen edo gaixo dagoen jakin daiteke. Test azkarrek, berriz, pertsona bat kutsatuta egon den ala ez jakinarazten dute, baina ez dute zehazten gaixotasuna garatu duen, oraindik duen edo dagoeneko sendatuta dagoen; izan ere, test azkarrek pertsona batek hartutako immunitatea edo sortutako antigorputzak neurtzen dituzte, eta, beraz, iraganeko infekzio bat isla dezakete.

Eusko Jaurlaritzaren arabera, azken 24 orduetan 11 pertsona sendatu dira (16.510 guztira). Bestalde, EAEn kutsatzeen indizea batetik beherakoa da (0,68). Zehazki, kutsatu bakar batek batez beste zenbat pertsona kutsa ditzakeen adierazten du horrek.

Osasun Sailaren esanetan, koronabirusaren eraginez zainketa intentsiboetako unitatean artatu behar izan dituzten pertsonen kopuruak gora egin du, atzo zabaldutako datuekin alderatuta 2 paziente gehiago baitaude. Horrela, gaur egun 29 pertsona daude EAEko zainketa intentsiboetako unitateetan COVID-19arekin lotuta.

Orain arte, guztira 1541 pertsona hil dira koronabirusaren ondorioz EAEn (gaixotu diren guztien % 7,8), Eusko Jaurlaritzak azaldu duenez.

Gainera, 1782 gaixo daude oraindik (% 9). Azken orduetan, 5 pertsona ospitaleratu dituzte COVID-19agatik, eta, Osasun Sailak jakinarazi duenez, gaur egun 255 pertsona daude ospitaleratuta (226 gela arruntetan eta 29 ZIUetan).

Uztailaren 12ko hauteskundeetarako jarraibideak eman ditu Jaurlaritzak

Bestalde, uztailaren 12an EAEn izango diren Eusko Legebiltzarrerako hauteskundeei begira, osasunarekin eta segurtasunarekin lotutako betekizunak ezarri ditu Eusko Jaurlaritzak. Osasun publikoa zainduz, herritarrei botoa emateko eskubidea bermatzea da, hain zuzen ere, jarraibide horien helburu nagusia.

Eguerdian Lehendakaritzan egindako agerraldian, Nekane Murga Osasun sailburuak osasun arloko jarraibideak eman ditu, eta Estefania Beltran de Heredia Segurtasuneko sailburuak, berriz, antolakuntzari buruzko xehetasunak eman ditu.

Jaurlaritzak azaldu duenez, herritarrek botoa emateko eskubidea berme osoz gauzatu ahal izateko ezarri dituzten osasun arloko betekizunak ondorengoak dira: segurtasun-tartea uztea, maskara erabiltzea, eskuak sarri garbitzea, gainazalak eta leku jendetsuak garbitzea eta desinfektatzea eta jendea pilatzea saihestea.

Hauteskunde hauetan aurreko hauteskundeetan baino 41 hautesleku gehiago egongo dira (6 gehiago Araban, 27 Bizkaian eta 8 Gipuzkoan). Gainera, uztailaren 12an egongo diren 761 hauteslekuetatik 100 beste kokaleku batean jarriko dira.

Bost positibo eta hildako bat ere ez Nafarroan

COVID-19aren kasuen kopuruak, PCR probekin baieztatuta, gora egin du azken orduetan Nafarroan, hau da, guztira 5 299 kasu izan dira, bost gehiago izan baitira azken orduetan; hildakoen kopurua, berriz, 515 kasutan mantendu da, ez baita heriotzarik izan.

Nafarroako Gobernuak emandako datuen arabera, bi paziente ospitaleratu behar izan dituzte, horietako bat zainketa intentsiboetako unitatean, eta, beraz, hamaika pertsona daude zainketa intentsiboetan.

64 pertsona daude ospitaleratuta, horietatik 51 gelan arruntetan daude, bi etxeko zaintzan eta beste hamaikak zainketa intentsiboetako unitateetan, aipatu bezala.

COVID-19aren pandemia hasi zenetik, 6 012 pertsonari alta eman zaie Foru Erkidegoan.

Osasun Ministerioak ez du heriotzarik zenbatu Espainian

Osasun Ministerioak ez du hildakorik zenbatu koronabirus berriaren bilakaerari buruzko eguneroko txostenean, martxoaren 3tik lehenengo aldiz; beraz, COVID-19aren ondorioz hildako pertsonen kopurua 27.127 pertsonakoa da oraindik, eta horietatik 35ek bizia galdu dute azken 7 egunetan.

Era berean, diagnostikoak 71ra murriztu dira azken 24 orduetan, hau da, kutsatutako eta PCR probak baieztatutako pertsonen kopurua 239.638ra jaitsi da. Gainera, 11.399 pertsona zainketa intentsiboetako unitate batean sartu dituzte, 9 azken 7 egunetan, eta 123.879 ospitaleratu behar izan dituzte.

Ildo horretan, Fernando Simon Osasun Alerta eta Larrialdiak Koordinatzeko Zentroko zuzendariak adierazi duenez, Pedro Sanchez Espainiako Gobernuko presidentea buru duen Deseskalatzerako Batzorde Teknikoaren bileraren osteko prentsaurrekoan, Espainian 24 ordu behar dira batez beste COVID-19aren kontsultaren eta diagnostikoaren artean. Izan ere, datuak "oso mesedegarriak" direla esan du.

Kantabrian, Extremaduran, Galizian, Melillan, Murtzian, Euskadin eta Errioxan ez dute COVID-19arekin inor diagnostikatu azken orduetan.


Argazkien distira Oxforden

Laino artean galtzen den zubia eta urpeko animaliak; ibaiaren erriberetan atseden hartzen duten txalupak eta Indiako kale estuetatik barrena igarotzen diren bizilagunak. Irudi horiek eta gehiago ikus daitezke Zumaiako Alondegia kultur etxeko Oxford aretoan, Distira argazki elkarteak antolatutako erakusketa kolektiboan.

Zumaiako argazki elkarteak urtero antolatu ohi du mota horretako erakusketa bat, urtearen amaieran. Elkarteko hamazazpi bazkideren lanak bildu dituzte aurten, azaroaren 17ra arte zabalik izango den erakusketan. “Distirak, une honetan, 40 bazkide ditu, eta denei ematen zaie erakusketan parte hartzeko aukera. Partaideen arabera egokitzen dugu lanen tamaina”, azaldu du Soraya Lopez Distirako zuzendaritzako kideak.

“Erakusketa honekin, gure lanak ikusgai jartzeaz gain, zumaiarrei erakutsi nahi diegu edonork atera ditzakeela argazki politak, teknika pixka bat ikasita. Gainera, irudimena eta argazkigintzarako pasioa ere behar izaten da”, gaineratu du.

Pasio hori nabari zaie elkarteko bazkideei. Lopezek nabarmendu duenez, argazkigintza ez da elkarteko inoren lanbidea. “Hala ere, bazkide asko beraien lanak publikoki erakustera animatu dira, tamaina handian, gainera. Ez da gauza bera argazkiak mugikorreko pantailan edo tamaina handian ikustea; handian akats guztiak nabari daitezke”.

Distirak zuri beltzeko argazki lehiaketa antolatzen du udaberrian. Gai zehatz baten inguruan atera behar izaten dituzte argazkiak parte hartzaileek. Urte amaierako erakusketa kolektiboan, ordea, ez da hala izaten. “Gaia librea izan ohi da. Urte batean edo bestean gaia jarri diegu argazkilariei, zerbait berezia gogoratu nahi izan dugulako. Baina, orokorrean, norberak gogokoen duen argazkia jartzen du. Hori da erakusketaren helburua”, dio Lopezek.

Argazkietan jasotzen diren gaiak ahalik eta anitzenak izatea ere nahi du elkarteko zuzendaritzak. “Nire ustez, aniztasun hori da txalogarria. Aukera guztietara zabalik dagoen irudia eman nahi dugu, eta argazkiak aukeratzeko orduan parametro horrek pisu handia izaten du. Bazkide bakoitzak bere gustu propioa du, argazkigintzaren inguruko bere ikuspuntua. Baina garrantzitsua da, baita ere, elkarrengandik ikastea; erakusketen eta antzeko ekintzen bidez denok izaten baitugu ekarpenak egiteko eta ikasteko aukera”, azpimarratu du Lopezek.

Ibilbide luzea duen elkartea da Distira. Aurrez aipatutako zuri beltzeko lehiaketaz gain, Olarro Eguneko Argazki Rallya ere antolatzen du. Baina ez da horretara mugatzen Zumaiako argazki elkartearen jarduna. “Tailerrak eta argazki irteerak ere antolatzen ditugu urtean zehar. Eta argazkigintzaren ezagutza partekatzeko bilerak ere egiten ditugu”, gogoratu du Lopezek.

Etorkizun hurbilera begira, Foronda kultur etxean duen estudioaren erabilpena indartu nahi dutela dio hark. “Elkartean denbora gutxi daraman jende asko dago, eta ez da ausartzen estudioa erabiltzera. Bestalde, orain gutxi Espainiako Argazkigintzako Saria jaso duen Asier Garagarzarekin ikastaro bat egin genuen. Berak lana nola egiten duen erakutsi zigun, eta orain, fraktalen inguruko tailer bat antolatzea dugu buruan, ezezagunak ditugun teknikak ikasteko. Gure helburua, beti ere, argazkigintzan ikasten jarraitzea da”, amaitu du Lopezek.

Erakusketa egunero egongo da zabalik, 18:00etatik 20:00etara, azaroaren 17ra arte.


Bigarren B: Mirandesek, Athletic Bk baino puntu bat gehiago

Sestao Riverren eta Ponferradinaren aurka berdindu zuten, hurrenez hurren. Amorebieta hirugarren postuan dago eta Reala B laugarrenean.

Amorebietarentzat ere, berdinketa asteburu honetan. Osasuna Bren aurka bana egin zuen etxean. Laugarren postuan Reala B dago, 10 punturekin, Gimnastica Segoviana 2-4 gaindituta.

Sestao River jaitsiera postuetan dago une honetan 7 punturekin, baina azpimarratzekoa da sailkapen nagusiko zortzigarren sailkatuak 8 dituela, bat gehiago.

6. jardunaldiko emaitzak:

Lemoa - Burgos 1-0.Gimnastica Segoviana - Reala B 2-4.Athletic Club B - Ponferradina 1-1.Amorebieta - Osasuna B 1-1.Logroñes - Salamanca 1-2.Arandina - Eibar 1-1.Guijuelo - Alaves 2-1.Zamora - Real Union 3-1.Palentzia - Gimnastica 2-3.Sestao River - Mirandes 0-0.

SAILKAPENA


Garbiñe Elizegi-Aroztegiako PSIS-ari buruz

Garbiñe Elizegi Baztango alkateak Baztango Udal gobernuaren iritzia plazaratu du Aroztegiako PSIS-aren harira


A8an, Iurreta parean, 225 kilometro orduko abiaduran joategatik Ertzaintzak gizonezko bat inputatu du

A8an Ertzaintzak jarritako abiadura kontrol baten detektatu zuten 54 urteko gidariak egindako arau-haustea.

120 kilometro orduko toki batean 225 kilometro ordura joateagatik 54 urteko gizonezko bat inputatu du Ertzaintzak. Ohar bidez jakitera eman dutenez, gertakaria atzo iluntzean gertatu zen, 19:50 inguruan. Ertzaintzak A8an, Iurreta parean, jarritako abiadura neurtzeko kontrol batean harrapatu zuten.


Umeentzako saioa gaur, Bertsolata hasteko

Bertsolatari hasiera emango zaio gaur, umeentzako saioarekin. Eguerdiko 14:30etan Biterin elkartuko dira Hernaniko ikastetxeetako gazteak, bertsotan aritu, eta bertso paper lehiaketako irabazleak zein izan diren jakiteko. Eta ekitaldi gehiago izango dira laster: hilaren 23an, Bertsotruk jaialdia Garinen; 27an, Miren Amurizaren Kapulana bat zintzilik emanaldia, Biterin; 30ean jaialdi haundia, eta 31n, erronda.


Erosketa bonuen bidezko laguntza eskatzeko izen-ematea irekiko dute asteartean

Haritz Alberdi eta Fernando Lopez gaur, hitzarmena sinatzen. (Dorleta Agiriano Lai)

Martxan da Heldu Estatxa dinamika. Babexa elkarteak eta Getariako Udalak gaur sinatu dute hitzarmena: erosketa bonuen bidez, 10.000 euroko laguntza jasoko dute herriko saltokiek. 2.000 txarteletan banatuko dute zenbateko hori, eta 15 euro ordainduta, 20 euroko balioa izango duen bonua eskuratuko dute herritarrek. Gero, dinamikan parte hartzen ari diren saltokietan gastatu ahal izango dituzte txartel horiek.

Aurreneko urrats modura, datorren astean zabalduko dute izen-ematea, bonuen bidezko laguntza jaso nahi duten saltokiek izena eman dezaten. Babexako zuzendari Fernando Lopezek azpimarratu duenez, pandemia garaian ateak itxi behar izan dituen edota nolabait kaltetua izan den komertzio orok har dezake parte, elkarteko kide izan edo ez. Asteartetik ostiralera bitartean egin beharko dute inskripzioa, horretarako agiriak udaletxean jasota.

2.000 bonu

Behin parte-hartzaileen zerrenda osatuta, 2.000 txartelak banatuko dituzte guztien artean. Komertzio guztiei esleituko zaie bonu kopuru berdina. Gero, urriaren 19tik aurrera, Getariako Turismo Bulegoan eskuratuko dituzte txartel baliokideak Getariako herritarrek. Esan bezala, 15 euro ordaindu eta 20 euro jasoko dituzte, lau zatitan banatuta (5 euroko lau txartel). Hortaz, dagokion saltokian gastatuko dituzte gero 5 euroko bonu horiek.

Getariarrek urriaren amaierara arte izango dute txartelak erosteko aukera, eta saltegietan azaroaren hasieran jarriko dute martxan bonu bidezko erosketa. Hilabete eta erdi iraungo du dinamikak, abenduaren 15era arte. Getariako alkate Haritz Alberdik dei egin die herritarrei parte hartzera eta “bertako merkataritza sustatzen segitzera”.

Hilabeteetako lana

Alberdik azaldu du joan den apiriletik egon dela mahai gainean bonu bidezko laguntzaren ideia, Babexako kide baten eskutik. Dena den, Lopezek gogorarazi duenez, konfinamendu garaia indarrean zegoen oraindik, eta saltoki asko itxita zeuden. Uda etorri zen gero, eta orduan ere ez zela une egokiena ebatzi zuten, “sasoi bat delako non lana izaten dugun”. Horregatik, laguntza udazkenean eskaintzea erabaki zuten.

Azken hilabeteetan elkarlanean aritu dira udala eta Babexa, Alberdiren esanetan. Apirilean mahaira ateratako proposamenari forma ematen saiatu dira denbora horretan, eta inguruko udalerrietan abian izan diren antzeko dinamikak aztertu dituzte. Besteak beste, zenbait merkatari elkarterekin hitz egin dute, “haien iritziak jasotzeko eta zerk funtzionatu duen eta zerk ez galdetzeko”. Lanketa horretatik sortu dute azkenean Heldu Estatxa, udazken honetan Getarian lur hartuko duena.

Getariako udalbatzak iraileko osoko bilkuran onartu zuen herriko merkatariei zuzendutako dirulaguntzak handitzea, erosketa bonuen bidez nahiz egokitzapen lanengatik izandako gastuei aurre egiteko laguntzen bidez.


Pollo Rosa taldea, Antzezmotzeko finalera

URRETXU // Larunbatean Antzezmotz antzerki laburren lehiaketako azken kanporaketa egin zuten, Urretxuko Labeaga aretoan. Donostiako Pollo Rosa taldea izan zen finalera pasatzea lortu zuena, Non dago elefante gorria? haurrentzako ipuinarekin. Finala larunbat honetan egingo dute, 22:30ean, Urretxuko Labeaga aretoan. Finalera sailkatu direnen artean Olatz Soraluze urretxuarra dago.


Zumarragan 2017ra arteko Euskara Biziberritzeko Plana onartu du udalbatzak

Zumarragako osoko bilkuran 2017ra arte indarrean egongo den Euskara Biziberritzeko Planaren alde bozkatu zuten alderdi guztiek. Transmisioari erreparatuko diotela, eta euskara kirol esparruan eta administrazioan sustatu nahi dutela esan zuen Vicky Badillo euskara zinegotziak. Bilduko Montse Garciak egungo egoeraren diagnostiko bat faltan sumatu dutela adierazi zuen, «hizkuntza irizpidearen gaiari heldu behar zaiola uste dugu». Badillok arrazoia eman zion Garciari, «lanean ari gara irizpideak txertatzeko modu egokiena zein den ebazteko».

The post Zumarragan 2017ra arteko Euskara Biziberritzeko Plana onartu du udalbatzak appeared first on Otamotz.


Axari Dantza Taldearen ikasturte amaierako emanaldia

IDIAZABAL // Axari Dantza Taldeak ikasturte amaierako dantza emanaldia eskainiko du etzi, igandea, Igarondo pilotalekuan, 12:30ean. Aforoa mugatua izango da eta gonbitearekin soilik joan daiteke ikustera, taldearekin harremanetan jarrita. Bigarren emanaldi bat ere eskainiko dute. Datorren asteko igandean izango da, leku eta ordu berean.


Bihar aurkeztuko dute Sopelako ibilbide toponimikoa

Sopelako lekurik esanguratsuenak eta horietan aurkitu daitezkeen ondareen berri emateko ibilaldi toponimikoa antolatu du Udalak. Ibilbidea osatzeko, Uribe Kostako Zerbitzu Mankomunitateko Euskara Zerbitzua, Labayru Ikastegia eta Udala bera ibili dira lanean, udalerriko hainbat herritarren laguntzagaz batera. Ibilbidea bera zein izango den aurkezteko, abenduaren 1ean, eguenean, aurkezpen ekitaldia egingo dute, Kurtzio kultur etxean, 19:00etatik aurrera.

Antolatzaileek jakinarazi dutenez, ibilbideotan Sopela eta bertako itsaslabarren ondare geologikoa, gerra zibilak utzitako ondare historikoa, ondare naturala, etnografikoa eta toponimikoa ezagutzeko aukera egongo da, besteak beste.

Ibilaldiak udaletxeko plazatik abiatuko dira, eta itsaslabar ikusgarrietarantz joango dira parte-hartzaileak. Bertan, Ikatzaren plaia, Meñakoz eta Atxibiribileko ondareak ezagutu ostean lehorrera bueltatuko dira. Era berean, Larrabasterrako baserriak, Urkomendi, Fraidemendiko munarria eta Bilbo Handia gerra zibiletik babesteko eraikitako burdinezko hesia ezagutuko dituzte, besteak beste.


Abadiñoko Udalak herritarrekin auzo batzarrak egiteko asmoa agertu du

Udalaren asmoa herritarrak informatzea, auzokideen zalantzak argitzea eta hauen iradokizunak eta ekarpenak jasotzea da.

"Herritarrekin aurrez aurreko harremana edukitzea udal ordezkariekin auzoan bertan biltzea eta naturaltasunez berba egitea aukera edukitzea oso inportantea iruditzen zaigu" azaldu du Ana Gomez Gobernantza eta Herritarren parte-hartze arloko zinegotziak.

Bilera hauen maiztasuna udalak zehaztuko du.


HUTSIK BAINA BIZIRIK

Arte galerien jabeak kexu dira, inaugurazioetan ez bada apenas biltzen delako jenderik haienera. Galeriek, baina, 'beren' artistaren obraren komertzialtasuna errazten dute, eta oraindik zabalik diraute, nazioarteko bildumagile handiek eta instituzioek erosten dutenari esker, batez ere.

Haietara joatea ez da ez merkea, ez garestia. Izan ere, sarrerarik ere ez da ordaindu behar arte galerietara sartzeagatik. Baina eskaintzen dutena eskaintzen dutela, hutsik egoten dira gehien-gehienetan, Euskal Herrikoak behintzat. Galeristek etsipenez onartzen dute jendeak erakusketen inaugurazioetan baino ez duela jotzen galerietara. Egun horietan biltzen dira artista, haren lagun eta senideak, ezagunak, galerista, zaleren bat edo beste, eta despistatu bakanen batzuk. «Arazo handia da hori. Bilbon, esaterako, ez dago erakusketatara joateko kulturarik», dio Ignacio Mujikak, Carreras Mugica galeriaren jabeetako batek —Pedro Carreras da bestea—. Haizea Barcenilla arte kritikari eta komisarioaren esanetan, artearen historiako ikasleei berei lotsa ematen die sartzeak. «Gizartean oso barneratuta dago galeriak saltzeko direla, eta, ondorioz, obra erosi behar ez duen jendeari ez zaio burutik pasatu ere egiten joatea». Saltzeko daude, ordea; hori dute finantzabidea. «Nazioarteko bokazioa daukan galeria profesional batek, ba, ordezkatzen dituen artisten lanak salduta finantzatu beharra dauka», nabarmendu du Mujikak. Beraz, eta kontraesana dirudien arren, gehien-gehienetan hutsik egonda ere irekita jarraitzen dute, salerosketak egiten diren seinale.

Erosleen sailkapen nahiko argia egin daiteke. Batetik, bildumagile txikiak daude, lokalak, Abigail Lazkoz artistak «erromantikoak» deitutakoak. «Obrak erosten dituzte horietan sinesten dutelako, ilusioa egiten dielako». Bestetik, bildumagile handiak daude, artelanak inbertsio, salerosgai moduan hartzen dituztenak. «Espekulazioa ere buruan dutenak. Horiek, normalean, sona handiko izenak nahi izaten dituzte, eta krisi garaian hori muga bat ere izan daiteke galeria txikiagoentzat», zehaztu du Barcenillak. Eta, azkenik, instituzioak, museoak-eta.

Azken bi multzoetako erosleek harreman zuzen-zuzena edukitzen dute galeristekin. Artisten eta erosleen artean «zubi lana» egiten dute, Mujikaren iritzian. «Gainera, artistak bere lanetik bizi nahi du, eta, horretarako, saldu beharra dauka. Baina ezin du, edo ez du nahi bere denbora zeregin horretara bideratu», gehitu du. Galerien egitekoa laburtzeaz arduratu da Juanma Arriaga, Donostiako Kur galeriaren jabea. «Talentu berriak bilatzea, haiek sustatzea, haien obrak bilduma onetan kokatzea eta hori komertzializatzea». Galeriek artistak bezain beharrezkoak dituzte-eta bildumagileak. Horiek aipatuz, bere kidearen azalpena osatu du Mujikak: «Bildumagileak ingurune egoki bat behar du, non hainbat artistaren lanak ikus ditzakeen, aholkularitza jaso dezakeen eta iritziak truka ditzakeen. Toki hori da galeria bat».

Ikuslea erakarri ez arren, harrigarriak ere gerta daitezke galerien zenbakiak. Mujikak eman ditu, esaterako, berearenak. Urtean 150.000 euroko kostua dauka, gutxi gorabehera, zabalik mantentzeak: gunearen alokairua, hornikuntza, langileen soldatak, gizarte segurantza, zerbitzu informatikoak, lege eta zerga aholkularitza, materialen garraioa, argitalpenak... Gainera, nazioarteko azokaren batera joaten baldin badira —eta joaten dira—, beste 40.000 eta 60.000 euro bitartean gastatzen dituzte —Etxepare Institutuak 8.000 eta 10.000 euro arteko diru laguntza bat ematen die—. «Beraz, gastuak estaltzeko, salmentetan 750.000 euro atera behar ditugu [kontuan hartuta erdia, gutxi gorabehera, artistentzako dela]». Azken urteetan balantzeak «ahal bezala» berdindu dituztela dio. «Egoera ez da joria, baina gastuak ordainduz goaz».

Salmentak, erdi eta erdi

Nazioarteko azoketara maiz jotzen dute: Mexiko Hiriko Zona Macora, Sao Pauloko SP-Artera (Brasil)... «Han nahiko bizi dago merkatua, eta ondo saltzen da». Carreras Mugicak, gainera, sona handiko artista garaikideak dauzka: Txomin Badiola, Jon Mikel Euba, Erlea Maneros Zabala, Asier Mendizabal, Juan Perez Agirregoikoa, Richard Serra, Itziar Okariz, Azucena Vieites... Azoketan, bildumagileek ez ezik —«beste garai batzuetan, beharbada, ez ziren hain beharrezkoak, baina gaur egun funtsezko bihurtu dira azokak», Barcenillaren ustez—, instituzioek ere bereganatzen dituzte artelanak. «Aurrekontuak murriztuta dauzkate, baina, kasu batzuetan, erosten jarraitzen dute», azaldu du Mujikak. Iaz, esaterako, Bilboko Guggenheim museoak Xabier Salaberriaren eta Maneros Zabalaren zenbait obra erosi zituen. «Iberdrola euskal artearen bilduma inportante bat osatzen ari da, eta erosi dizkigu Mendizabal, Badiola, Perez Agirregoikoa eta Maneros Zabalaren lan batzuk». 1995ean ireki zituen ateak Carreras Mugicak. Kolon Larreategi kalean ipini zen 2002 arte; Henaon egon da aurten arte, eta Herosen orain, lokal berri batean. «Gure lehiakideak nazioarteko galeriak dira, eta, beraz, Berlingo edo Londresko galerien mailan dagoen erakusleku bat behar duzu», arrazoitu du jabeetako batek.

Instituzioek, ordea, ez dute hain sarri jotzen Kur galeriara —2001ean ireki zuten—. Koldobika Jauregi, Barbara Stammel, Jose Luis Zumeta, Iñaki Olazabal eta Jose Antonio Sistiagak lan egiten dute, esaterako, Arriagarekin. «Baina, zoritxarrez, instituzioek ez dute obra askorik erosten; eta pausoa ematen dutenean, gainera, artistari erosten diote zuzenean». Kur ez da joaten Euskal Herritik gertuen egiten den nazioarteko azoka inportanteenera ere, Madrilgo Arcora —Carreras Mugica eta Donostiako Altxerri dira azken urteetan hara joan diren Euskal Herriko galeria bakarrak—. «Hemengo bezeroak badauzkagu, baina baita atzerrikoak ere. Hirira etortzen dira, egiten duten beren ibilia galeriak bisitatzen, eta, azkenean, obrak erosten dituzte».

Horiek artistaren galeristarekin jartzen dira harremanetan. «Beste diziplina artistiko batzuetan, managerra dago; gurean, galerista. Antzekoak dira», definitu du Lazkozek. Haren esanetan, artistak nahi eta komeni zaion harremana eduki dezake galeristarekin, «baina badira mundu mailan adostutako konbentzionalismo batzuk». Adibidez, obra saldu ondoren, erdi eta erdi egiten dute: %50 galeriarentzat, eta gainerakoa artistarentzat. Barcenillaren ustez, ordea, «aldagarria» izan daiteke kopurua. Arriagaren arabera, %20 eta %50 artean mugi daiteke. «Kontuan hartu behar da artistaren inplikazioa, ea katalogoa egiten den, sustapena...». Mujikaren hitzetan, «konfiantzazkoak» izaten dira harremanak. «Gutun-kontratu bat sinatzen dugu, normalean, artistarekin. Horretan baldintza orokorrak ezartzen dira, baina ez oso modu formalean».

Lazkozen aburuz, ezin da artista-galerista harremanaz era absolutu batean hitz egin. «Pertsonen arteko edozein harremanen modukoa da: unearen eta pertsonaren araberakoa». Vigoko (Galizia) eta Madrilgo Bacelos galeriarekin lan egiten du, eta ondotxo daki «AEBetako, Alemaniako, Brasilgo, Portugalgo eta Suitzako» galeriek nola funtzionatzen duten. «Harreman ez oso konbentzionala eduki izan dut haiekin. Nire kasuan, hitzezkoa izan da beti kontratua, eta hasieran argi dago zer nahi den: bi aldeen onura hauspotu». Maitasun istorio batekin konparatu du artista-galerista harremana: «Hasiera gozoa dauka, baretasun une bat, gorabeherak, eta, maiz, iraungitze data bat ere bai, hainbat arrazoirengatik». Baina iruditzen zaio galeriekin edukitako esperientzietako bakoitzak asko irakatsi diola. Barcenillarentzat ere «kasuz kasu» begiratu beharko litzateke nolakoak diren hartu-emanak. «Normalean, merkatuan sartu nahi duten artistentzat, inportantea da galeriaren lana, eta prezatzen dute» Halere, badago kexatzen denik. «Kontsideratzen dute galeriek eramaten duten portzentajea handiegia dela».

Egun, artista batek bere lana Interneten erakuts dezake —obraren prezioa ere zehazten da zenbaitetan—, eta balizko eroslearekin harreman zuzena izan dezake. Sareak iraultza ekarriko zuela zirudien, baina oraindik ez da halakorik gertatu, Barcenillaren esanetan. «Galeriek beren denbora osoa eskaintzen diote artistaren lana ezagutarazteari, kontaktuak dituzte, azoketara doaz, eta horrek denbora asko aurrezten dio artistari». Pentsatzen du, gainera, Interneten itsasoan hainbeste informazio dagoenez zaila dela lanak artistek berek nahi duten tokian ezagutaraztea, nahi duten lekuetara iristea. «Gainera, pentsa dezagun galeriek ere cachet bat daukatela. Galeria batean erosteak, normalean, ziurtatzen dizu artista horren lanak baduela prezio bat eta merkatu batean sartuta dagoela».

Mujikarentzat, artista profesional gehienak beren lanaren alderdi artistikoaz soilik arduratzen dira. «Langintza komertzialarekin harremana duen oro desatsegina egiten zaie, eta nahiago dute galeriaren esku utzi». Hortaz, galeriak hau ahalbidetzen die artistei, Mujikaren iritzian: hasteko, erakusketak baldintza egokienetan egiteko modua ematen die; bigarrenik, galeriak prestigioa dakar, eta artistaren legitimazio prozesuan laguntzen du; hirugarrenik, galerian artista kolektibo bat ezagut dezake, zeinetara artista ez zatekeen iritsiko bere estudiotik; eta, azkenik, nazioarteko azoketan egotea ahalbidetzen dio.

«Ubide paregabea» delakoan dago Lazkoz, baina artistak ere berea egin behar duela hausnartu du: «Beti esaten dut artista eskema eskizofreniko batean bizi dela. Haren lana nolabaiteko deserosotasun sozial baten emaitza izaten da. Baina ikusgarritasuna lortu nahi badu, bere proposamena entzuna izatea nahi badu, kanpoan dagoenarekin harremanak eduki behar ditu. Artista bakoitzak bere gaitasunak ekartzen ditu ekuazio horretan». Dena dela, honetaz ohartarazi du: «Ezagutzen ditut ikuspegi komertzial ezohikoa daukaten misantropoak».

Interneten artea erosten duenak beste arrazoi batzuengatik erosten duela iruditzen zaio Barcenillari. «Etxea apaintzeko, adibidez». Horrek esan nahi du, haren ustez, oro har diru gutxiago gastatuko duela, eta beste arte mota baten alde egingo duela. «Salmenta txikietarako balio dezake: 100, 200 euro. Baina oso zaila da bildumagile batek Internet bidez lan inportante eta garesti bat erostea». Arriagarentzat, Internet lagungarria izan da galeriarik ez daukaten artistentzat. «Izan ere, galeriaren batean daudenak galeriari fidel izaten zaizkio». Areago joan da Barcenilla, Arriagaren azalpena zehaztean: «Galeria batekin kontratua daukanak ezin du bere kabuz saldu, galeriaren bitartekaritzarik gabe».

Eta galeria horietako bakoitzak filosofia jakin bat eduki beharra daukala pentsatzen du Mujikak, hala komeni dela. «Nabarmentzeko modu bakarra nortasuna oso definituta edukitzea da. Galerien baso horretan zeinekin identifikatu bilatzen dute-eta bildumagileek». Normalean lerro jakin bati jarraitzen diotela diote Barcenilla eta Lazkozek. «Dena den, ez da ezohikoa denborarekin filosofia hori aldatzea. Ekonomiak agintzen du, joerak aldatu egiten dira, eta negozioaren iraunkortasuna lortzea ezinbestekoa da», gehitu du artistak. Arriagak, esaterako, Kur «eklektikoa» dela pentsatzen du. «Ahalegintzen gara hainbat korronte artistiko barneratzen».

'Beste' galeriak

Badira galeria hibridoak. Horietako bat da, adibidez, La Taller, Bilbokoa. «Alde batetik, klaseak ematen dira. Bestetik, artistei proiektuak garatzeko gonbita egiten zaie, erakusketa proiektu bat eskainiz. Zenbait edizio saltzen dira, baina ez dut uste salmenta denik diru sarrera nagusia», argitu du Barcenillak. Arriagarentzat, gehienetan artistak izaten dira halakoak irekitzen dituztenak. «Gastuak pagatzeko, eskolak ere ematen dituzte, eta, era berean, beste artista batzuei laguntzen diete obrak erakutsiz». Kurrek ere topatu du bereari ikusgarritasuna emateko bide bat. Izan ere, Sautrela ETB1eko literatur saioa han grabatzen da orain zortzi-bederatzi urtetik: «Musika eta dantzako gauzak ere egiten dira. Dena da ona publikoa erakartzen saiatzeko». Horren gabezia dago-eta galerietan. Hezkuntzagatik gertatzen da hori, Lazkozen arabera: «Arte garaikidearekiko interes falta, are mesfidantza, hezkuntza curriculumetan sortzen da, eta, sarri, komunikabideek arteaz egiten duten erabilera sentsazionalistarekin elikatzen da». Hutsik daudela galeriak, baietz, baina, bien bitartean, bizirik.


ZoZongo! perkusioi taldearen Psycho-clown ikuskizuna


Bilboko eta Gasteizko sarbideen lanak Jaurlaritzaren esku uztea hitzeman du Abalosek

Espainiako Gobernuak konpromisoa hartu du lanok Gasteizko Gobernuaren esku uzteko.

Arantxa Tapia Eusko Jaurlaritzako Ekonomiaren Garapeneko eta Azpiegituretako sailburuak eta Jose Luis Abalos Garraio, Mugikortasun eta Hiri Agendako Espainiako ministroak konpromisoa hartu dute AHTren Bilboko eta Gasteizko sarbideak Jaurlaritzaren esku uzteko.

Tapiak eta Abalosek bilera egin dute ostegun honetako arratsaldean Madrilen, euskal agendan egin gabe dauden azpiegiturekin lotutako gaiei bultzada berri bat emateko. Gai horien artean dago, besteak beste, Euskal Yaren garapena. Jaurlaritzak eta Espainiako Gobernuak konpromisoa hartu dute mandatua zabaltzea aztertzeko. Akordioa lortuta, Eusko Jaurlaritzak Bilboko (Zaratamo-Abando zatia) eta Gasteizko (Arkautiko korapiloa) sarbideak egiteko aukera izango luke.

Jaurlaritzak, gainera, bere lanak "garaiz eta eraz" betetzen jarraituko du, hartutako konpromisoei erantzuteko. 2023an, Gipuzkoako adar guztia, Donostiako geltokia (datozen asteetan esleituko dira) eta Ezkioko geltokia, osatuta egongo da.

Ohar batean adierazi duenez, gainegituraren instalazioa ez atzeratzeak kezkatzen zuen Eusko Jaurlaritza, eta Adifek baieztatu du dagoeneko hasi dela horren proiektua idazten, eta ziurtatu du ez dela "bide kritikoa" izango.

Tapia sailburuak nabarmendu duenez, “gaurko bultzadak eskatzen du ahaleginak areagotzea, atzerapen handiena dagoen lekuetan”; izan ere, Eusko Jaurlaritzaren inplikazioa Gipuzkoatik haratago hedatzen da, eta Bizkaia eta Araba ere hartzen ditu. Horretarako, eskura dauden bitarteko pertsonal eta tekniko guztiak gaitu ditu.

Bileran hartutako erabakiak

Bilboko geltokiari dagokionez (Abandokoa da), bileran erabaki dute konpromisoa hartzea Bilborako sarbideari eta abiadura handiko geltokiari buruzko informazio-azterlana behin betiko onartzeko eta eraikuntza-proiektuak 2020ko martxoaren 31 baino lehen idazten hasteko. Halaber, Eusko Jaurlaritzaren aldeko mandatua handitzeko konpromisoa hartu dute bi aldeek, eraikuntza-proiektua eta Bilbora sartzeko obrak egiteko (Zaratamo-Abando tartea). Horrez gain, lurperatzea eta geltokia finantzatzeko hitzarmen bat ezartzeko konpromisoa ere hartu dute.

Gasteizko geltokiari dagokionez (Datokoa da), ostegun honetan bertan bidali diote Trantsizio Ekologikorako eta Erronka Demografikorako Espainiako Ministerioari Gasteizko sarbideari eta lurperatzeari buruzko informazio-azterlana. 2020ko irailerako behin betiko onartuta egon beharko du, eta, bitartean, eraikuntza-proiektuak egiten hasiko dira. Halaber, Eusko Jaurlaritzaren aldeko mandatua handitzeko konpromisoa hartu dute, eraikuntza-proiektua eta Gasteizera sartzeko obrak egiteko (Arkautiko Korapiloa), bai eta lurperatzea eta geltokia finantzatzeko hitzarmen bat ezartzeko konpromisoa ere.

Ezkioko geltokiaren gainean, 2020ko martxoan proiektuari oniritzia emateko konpromisoa, itxi dute, ETSk obra lizitatu ahal izan dezan. Eta Astigarraga-Oiartzun-Lezo tarteari dagokionez, adostu dute 2020ko martxorako informazio-azterlana amaitu eta jendaurreko informazioari ekitea, aldi berean ETSk eraikuntza-proiektua lizitatu ahal izan dezan.


Chavesen kalbarioa

Mitchelton taldeko kolonbiarra ezinean aritu da hamargarren etapan, eta 25.24 galdu du helmugan. Matej Mohoric irabazle Gualdo Tadinon


2018ko Aberri Eguna

2016an, 2017an eta aurten ez da Udaletxeko balkoian ikurriñarik jarri.

Aurreko urteetan Aberri Egunean ikurriña ez zela jarri eta 2012ko martxoaren 28ko Udalbatzarraren ohiko bilkurako aktan horrela gelditu zen jasota Orain taldeak aurkeztutako mozioa:

“…/… Orioko Udaleko udalbatzarrak jarraian agertzen diren puntuak onartzea eta herritarrei horien berri ematea eskatzen da:

1.- Herritar bakoitzak, bere etxeko kanpoaldean, ikurriña jar dezala.

2.- Udalak, udaletxeko balkoian, ikurriña jar dezala.

Udalbatzarra jakinaren gainean geratzen da eta, gaia eztabaidatu ondoren, HONAKO HAU ERABAKITZEN DU, AHO BATEZ (guztira HAMABI BAIEZKO BOTO; gehiengo absolutua, beraz): ONARTZEA 2012ko apirilaren 8an egingo den Aberri Eguna dela-eta, Orain udal talde politikoak gaiari buruz egin dituen eskariak, goian jasota dauden bezalaxe.”

Ikurriñak duen esanahiagatik bizia eman dute askok eta askok. Duintasuna mantentzeko, izaera zaintzeko eta sendotzeko egin zutena ahaztezina da eta ahaleginak egin behar dira ez ahazteko. Ez dakienak nondik datorren zaila du etorkizunean norabide egokia hartzea.

Gaiari buruz ez da Udaletxean beste moziorik sartu. 2016an, 2017an eta aurten ez da Udaletxeko balkoian ikurriñarik jarri.


'Musikatea', abenduaren 16ko kantak

Zeintzuk izan dira saio horretan entzundako abestiak? Sartu eta ikusi!

Hona hemen Fermin Etxegoienek aurkezten duen saioan entzun ahal izan genituen abestien zerrenda. Astelehenetik ostiralera, 21:00etatik 22:00etara, hitzordua duzu Fermin Etxegoienekin Euskadi Irratian. Entzun saio guztiak osorik "Musikatea"n!

Richard Thompson – ´Wall of death (ak)´

Goienetxe Anaiak - ´Ultzama gangsta´

El Meister - ´Los perros ladran´

Ariel Pink - ´Put your number in my phone´

Arkaitz Miner - ´Berrogei minututan ez esateko beldurra´

Gold Bears - ´Yeah tonight´

Shamir - ´On the regular´

Chancha Vía Circuito - ´Jardines´

Maya Kamaty - ´Ecris moi´

Joseba Irazoki eta Lagunak - ´Ecris moi´

Ambrose Akinmusire - ´Our basement´

Esne Beltza, Mala Rodriguez, Fermin Muguruza - ´Quién manda aquí´


Hamalau kutsatu berri erregistratu dituzte azken 24 orduetan

Euskal Autonomia Erkidegoan atzemandako kutsatu berrietatik bakarra da Gipuzkoakoa. Ostegunean zortzi lagunek jaso dute ospitaleko alta eta kutsatutako pertsona bat hil da.

Normaltasun berriaren atarian, COVID-19ak kutsatutako hamalau kasu berri erregistratu zituzten atzo Euskal Autonomia Erkidegoan. Eusko Jaurlaritzaren Osasun Sailak. Bildutako datuekin osatutako txostenaren arabera, horietako bakarra detektatu dute Gipuzkoan, bi, Araban, eta hamaika Bizkaian. PCR bidez baieztatutako horiez gain, test azkarrek beste 57 atzeman dituzte. Guztiera, ostegunean, 3.198 proba egin zituzten, 2.763 PCR eta 435 test serologiko.

Pandemiaren sorreratik EAEn 20.597 kutsatu izan dira; lurraldeka banatuta, 2.282 daude Gipuzkoan, 3.323, Araban; eta 7.880, Bizkaian. Hauen egoerari dagokionean, 13.513 negatibizatu dituzte –atzo, 28 lagun–, alegia, koronabirusa hartu ondoren PCR negatiboa dutenak, eta 4.264 lagunek ospitaleko alta jaso dute, zortzik azken orduetan. Hildakoak, berriz, 1.603 dira, atzo, bat gehiago. Bestalde, Zaintza Intentsiboko Unitatean hamaika gaixo daude, bezperan baino bat gutxiago. R0 birsortze-tasa apur bat igo da, 0,98 da –aurrekoa 0,90–. Horrek esan nahi du birusa daukan pertsona batek, batez beste, beste pertsona bat baino gutxiago kutsatzen duela.


XV. Zientziaren astean, 30 proposamen baino gehiago

Zientzia eta zientzialarien lana sustatzea da aste honen helburua. Ikasleak eta herritarrak gonbidatu nahi dituzte zientziarekin harremana izan dezaten.

Zientzia, Teknologia eta Berrikuntzaren XV. astea ospatzen ari da Iruñea egunotan. Programazio zabala prestatu dute aurten eta 30 proposamen baino gehiago izanen dira. Zientziak sustatu eta zientzialariekin hartu emanak izateko aukera da eskaini nahi dutena. Modu horretan, ikasleak zein herritarrak gai zientifikoak gertuago sentiarazteko bidea egin nahi dute.

Azaroaren 15a arte izanen da abian zientziaren inguruko programazioa. Zientziarekin erakustaldiak eginen dituzte, hitzaldiak, bisitak, ikuskizunak, erakusketak eta ikastaroak ere bai. Zientziaren aste antolatzen parte hartzen dute besteak beste, Zientziaren Lagunak elkarteak, Nafarroako Unibertsitateko Zientzien Fakuktatea eta Nafarroako Gobernua.


Lau lagun ospitalera eraman dituzte Gernikan sute batean kea arnasteagatik

Eusko Jaurlaritzako Segurtasun Sailak baieztatu duenez, sutea piztu da Gernika-Lumoko Nafarroa Behera kaleko 12. atarian gaur goizaldean. Ezbeharra 01:30 inguruan gertatu da, eta suhiltzaileak bertaratu dira. Hala, 02:00ak ingururako sua itzaltzea lortu dute.

Sutearen ondorioz, eraikinaren zati bat bakarrik hustu behar izan dute; “ez da beharrezkoa izan eraikineko etxebizitza denetatik bizilagunak ateraraztea”, azpimarratu dute segurtasun sailetik. Oraindik sua zergatik edo zerk piztu duen jakin ez badakite ere, kaltetutako etxebizitzako lau lagunak artatu behar izan dituztela nabarmendu dute ertzainek. 38 urteko gizonezko bat , 40 urteko emakume bat eta horien bi seme-alabak Gurutzetako ospitalera eraman behar izan dituzte kea arnasteagatik.


Eroskik 1,7 milioiko inbertsioa egin du Bilbondon

Hipermerkatu berria gaur inauguratuko dute; eraldaketak hamasei lanpostu berri ekarri ditu, eta 240 dira jadanik lantaldean.

Basauriko Bilbondo merkataritza guneko Eroski hipermerkatua zaharberritua gaur inauguratuko dute banaketa taldeak 1.7 milioi euroko inbertsioa egin eta gero. Kooperatibaren ardatz bihurtu den Zurekin merkataritza eredu berriaren arabera eraldatu dute. Bezeroarenganako arreta pertsonalizatuagoa, tokiko eta sasoiko produktu freskoen aldeko apustu handia dago eredu horretan.

Zurekin parametroen arabera eraldatu den Eroskiren Bizkaiko bosgarren hipermerkatua da Bilbondo zentroa. Haren aurretik, Abadiño, Gernika, Berango eta Ballonti hipermerkatuak aldatu dituzte, eta gutxi barru amaituko dituzte Artea eta Leioako obrak. Bizkaian, guztira, hamahiru milioi euro baino gehiagoko inbertsioa egin du Mondragon taldeko banaketa kooperatibak sarea eraldatzeko, eta guztira, 155 lanpostu sortu dira. Hain zuzen, Bilbondoko eraldaketak hamasei lanpostu berri sortu ditu hipermerkatuan, eta dagoeneko 240 langilek dihardute han.


Balearen Eguneko antzezlana “arinagoa eta laburragoa” izango da aurten

Maiatzaren 14ean ospatuko duten Balearen Egunerako dagoeneko hasi dira ekitaldiak prestatzen eta entseguak egiten, eta oraindik egitaraua guztiz itxita ez badute ere, zenbait berrikuntza izango ditu aurtengo edizioak. Horien artean, aldaketarik nabarmenetarikoa antzerkiak izango du: izan ere, aurten obrak amaiera “arinagoa” izango duela aurreratu du Iñake Irastorza antzezlaneko zuzendariak. Ohiko antzezlanari zati bat kendu diote antolatzaileek, eta beraz, orain arte hiru orduko antzezlana egiten bazuten oraingoan bi ordu inguru iraungo du.

Obra “aspergarria eta luzeegia” izatea ekiditeagatik moztu dute amaiera, eta horren ordez zenbait aldaketa egin dituzte: “Lehenengo aldiz duela hamar urte egin genuen antzezlana, balea harrapatu zutela ehun urte bete baitzen orduan. Antolatzaileok uste genuen oraingo belaunaldiek ez zekitela balea harrapatzeak nolako garrantzia izaten zuen herrian orduan. Ez genuen uste, ordea, antzezlana bost urtetik behin egingo genuenik, eta egun herritarrek ondo dakite egun horretan zer gertatu zen. Errepikakorra izan aurretik, obra arindu nahi izan dugu”, dio Irastortzak.

Balearen egunean, 11:30ean hasiko dira antzezlana; herriko giroa erakutsiko dute aurrena, eta ondoren, kanpaiek iragartzen dutenean, balea harrapatzera joango dira arrantzaleak. Animalia kaiara ermango dute gero, eta marinelei harrera egingo diete. Dantzariek, musikariek eta bandak ez ezik, azken hilabetean obra prestatzen ari dira herritar ugari.

Bestalde, lehenengo aldiz danborrada egingo dute herrian zehar herritarren egun handian. Orain arte San Pedrotan edota San Nikolasetan egin ohi izan dute danborrada, eta antolatzaileek ekintza hori maiatzeko festara ere eramatea erabaki dute. Oraindik ez dute deialdia zabaldu eta ez dira hasi entseguak egiten, baina bertan herriko elkarteek parte hartuko dutela aurreratuko dute.


Neskatilendako... mozorro sexyak [INKESTA]

Mutilendako mozorro tematikoak izaten dira eta neskatilendako, berriz, horien bertsio sexyak. Facebooken 7.000 aldiz partekatu da, 24 orduan, 4-6 urteko neskatilendako erizain sexyaren mozorroa. Eman iritzia, artikulu honi erantzunda.


Kalabazaren ajeak 1x3: Woody Allen "betaurreko moreekin"

Woody Allenen filmografiaren errepaso luze eta zabala egin dugu oraingoan, baina zinemagile estatu batuarraren eraso matxisten aferari iskin egin gabe.

Entzun saioa hemen:


Mandala erraldoia margotuko dute bihar plazan

Bihar, mandala erraldoia margotuko dugu Azoka Herritiken barruan, herriko plazan, 16:30ean, Kooperazio Taldeak antolatuta.

Zer dira mandalak?

"Mandalak zeure barneko jakituriarako ateak irekitzen dizkizu. Estresez inguratzen zaituen nahasmenduz beteriko munduari aurre egiteko aterpea eskaintzen dizu eta bake sentsazioa eskaini". (Carl Gustav Jung)

Ekialdeko sinesmen eta filosofia ezberdinek antzinako garaietatik darabiltzate mandalak garapen espiritualera bideratua dagoen izakiaren espresio plastiko gisa zein kontzentraziorako eta meditaziorako laguntza gisa.

Diseinuak anitzak izan arren (batzuetan abstrakzio geometrikoa gailentzen da, besteetan berriz errepresentazio naturalistak), egitura erradiala nagusitzen da irudi estruktura gisa.

XX. mendeko lehen erdian, Carl G. Jung psikoanalista mandalak aztertzen aritu zen sakonki, horiek autoezagutza teknika eta terapietarako euskarri laguntzaile bihurtu arte.

"Mandala guztiak –dio Jungek– zirkuluaren koadraturan daude oinarrituta. Mandalen izatearen funtsa pertsonalitatearen erdigunetzat hartzen den irudi erdiko puntua da, puntu hau psikearen zentrotzat hartzen delarik. Puntu hau bere baitan energia iturri da eta puntu honen bidez dago guztia ordenatua.

Egitarau osoa

Gaur, ostirala

17:00-20:00: Baserritarren azoka, Azoka plazan.

17:30-19:30: Plazatarrak egitasmoa, plaza nagusian.

20:30: Afari begetarianoa, Gaztetxean.

Bihar, larunbata.

09:00: Auzolana, plaza nagusian.

10:00-14:00: Azoka, plaza nagusian. Baserritarrak, artisauak, bigarren eskuko azoka Elkar-Ekinen eskutik, Kooperazio taldeak, Oinatz Elkarte Animalista, Bertan Merkataritza Elkartea, Extremadurakoak, Arte eta Diseinu Eskola, Antxieta Musika Eskola, Argazki Elkartearen estudioa, Antxieta Arkeologia taldea eta Annapurna II crowdfun- ding kanpaina.

Goizean zehar, kale animazioa, Metal Boskotearekin eta trikitilarekin.

11:00: Jostailuak ezagutuz.

12:00: #AnnapurnaII_86 aurkezpena.

16:00-19:00: Kirolen Txokoa, Frontoi Txikian. Emakume pilotariak, Gizonezkoen pilota partidua eta Xaputarrak xake taldea.

16:00: Astisauak, plaza nagusian.

16:30: Mandala erraldoia, plaza nagusian.

19:00: Musika eskola eta dantzak, plaza nagusian.

23:00: Arkupehotsak egitasmoaren lehenengo kontzertuak, Sanagustin Kulturgunean.

Irailak 17, igandea.

19:30: Mateo Txistu filmaren emanaldia eta solasaldia, Soreasu antzokian.


Azken urteetako datuei erreparatuta langabeziak behera egin du Hernanin

INEMeko datuek azaltzen dute 2005etik hona langabeziak behera egin duela herrian.

LANGABEZIAK behera egin du zertxobait herrian, hori adierazten dute INEMeko datu estadistikoek. 2007ko ekainekoak dira INEMek publiko egin dituen azken datuak eta fetxa horretan 709 langabetu zeudela diote. Iaz, ekainean 755 langabetu zeuden herrian eta 2005ean 762. Azken urteetako langabetu gehien 2006ko martxo aldera erregistratu zen, 831.

Emakumezkoak gehiago

2007ko ekaineko datuetan ere gizonezko baino emakumezko gehiago dira langabezian daudenak, 468 emakumezko guztira (gizonezkoak 241). Emakumezkoen artean 45 urte eta gehiagokoak dira gehienak, 240. Eskema hau errepikatzen da 2005etik honako hilabete guztietan. Lan sektore ezberdinak kontutan hartuta nabarmena da zerbitzu sektorean dagoela langabetu gehien. 2007ko ekainean sektore horretan 462 langabetu zeuden. Beste sektoreetako datuek honako hauek dira: nekazaritzan 4; industrian 152 eta eraikuntzan 44. Urteko hilabete ezberdinei erreparatuta ere zerbitzu sektoreak du langabetu gehien.

Aldi baterako kontratuak

INEMek 2007ko ekainean 545 lan kontratu erregistratu ditu Hernanin. Horietatik ia denak aldi baterako kontratuak izan dira: 501. Kontratu indefinituak 27 besterik ez dira izan eta tenporaletik indefinitura pasatakoak beste 17 kontratu. Kontratatutako langile gehienak gizonezkoak izan dira, 326. Kontratatutako emakumeak aldiz 219 izan dira.


Pasta freskoa egiteko tailerra egin dute Berastegin

Kultur asteko egitarauaren barruan Urepele elkartean bildu dira herritarrak gaur tailerrean parte hartzeko. Berastegin bizi den Marianna Blasi italiarrak eman du ikastaroa.

Azaroaren 3an egingo den azokarekin amaituko da kultur astea, baina aurretik badaude ekitaldi gehiago antolatuta Berastegin.


Fagor Taldea Basque Culinary Center Fundazioaren patronatuan sartu da

Basque Culinaryko zuzendari eta Mondragon Unibertsitateko errektoreorde Joxe Mari Aizegak eta Fagor Taldeko zuzendari nagusi Txema Gisasolak gaur sinatu dute hitzarmena Donostian. Hitzarmen horrek lau urteko iraupena izango du eta 2010eko urtarrilaren 1etik aurrera egongo da indarrean. Hala, Fagor Taldea izan da lehena Basque Culinary Center Fundazioaren patronatuan sartzen. Bi erakundeek ikerketak, proiektuak eta Ikerkuntza eta Garapeneko programak bultzatu eta unibertsitatearen eta enpresaren arteko teknologia-transferentzia sustatuko dute

Fagor Taldeak lotura historikoa izan du sukaldaritzarekin. Hala, adibidez, Karlos Argiñanorekin izandako harremanaren ondorioa izan zen goi-sukaldaritzaren demokratizazioa eta dieta mediterraneoan oinarritutako dieta osasungarria sustatzea. Konpromiso horri eutsita, Fagor Taldeak Basque Culinary Center

ren parte hartzea erabaki du, abangoardiako sukaldaritza ere ildo horretatik baitoa.

Fagor Taldeak bere produktuak jarriko ditu Basque Culinary Centerren instalazioetan eta ikerkuntzan lagunduko du bere baliabideak erabiliz.

Hitzarmena sinatu duen Txema Gisasola Fagor Taldeko zuzendari nagusiaren arabera, "sukaldaritzako profesionalengandik eta honelako ikerkuntza-zentroetatik hurbil egonda, sektorean dauden premiak detektatuko ditugu eta, horietan oinarrituta, irtenbideak garatuko ditugu, etxetresna elektriko berriak eta produktu mota berriak sortzeko. Horiek onuragarriak izango dira azken erabiltzailearentzat, zalantzarik gabe."

Europako bigarren fakultatea

Mondragon Unibertsitatea buruzagi duen BCulinary proiektua, Europako bigarren Gastronomia Zientzietako fakultatea izango da 2011n. Horrez gain, gastronomiaren eta elikagai-zientziaren alorreko Ikerkuntza eta Berrikuntza Zentroa edukiko du. Zentroaren helburua gastronomia-zientzietako arloetan I+Garen nazioarteko erreferentzia-gunea izatea da.

Zentroaren ikerkuntza-arloak honako hauek izango dira: elikagaien erantzukizun soziala; osasun eta ongizatea; elikagaiak landu, kontserbatu eta aurkeztea; garapen teknologikoa; jatetxe-sektoreko kudeaketa; eta elikadura-hezkuntza eta -ohitura osasungarriak.